title: Komisjoni rakendusmäärus (EL) nr 800/2011, 9. august 2011 , millega kiidetakse heaks toimeaine teflutriin vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 I lisa ja komisjoni otsust 2008/934/EÜ  EMPs kohaldatav tekst

text:
               10.8.2011

               ET

               Euroopa Liidu Teataja

               L 205/22

         KOMISJONI RAKENDUSMÄÄRUS (EL) nr 800/2011,
   9. august 2011,
   millega kiidetakse heaks toimeaine teflutriin vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 I lisa ja komisjoni otsust 2008/934/EÜ
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 13 lõiget 2 ja artikli 78 lõiget 2,
   ning arvestades järgmist:

               (1)

               Kooskõlas määruse (EÜ) nr 1107/2009 artikli 80 lõike 1 punktiga c kohaldatakse nõukogu direktiivi 91/414/EMÜ (2) seoses heakskiitmise menetluse ja tingimustega selliste toimeaine taotluste suhtes, mille täielikkus on kindlaks tehtud vastavalt komisjoni määruse (EÜ) nr 33/2008 (3) artiklile 16. Toimeaine teflutriini taotluse täielikkus on kindlaks tehtud kõnealuse määruse alusel.

               (2)

               Komisjoni määrustes (EÜ) nr 451/2000 (4) ja (EÜ) nr 1490/2002 (5) on sätestatud direktiivi 91/414/EMÜ artikli 8 lõikes 2 osutatud tööprogrammi teise ja kolmanda etapi üksikasjalikud rakenduseeskirjad ja kehtestatud hindamist vajavate toimeainete loetelu nende toimeainete võimalikuks kandmiseks direktiivi 91/414/EMÜ I lisasse. Teflutriin kuulub nimetatud loetellu.

               (3)

               Komisjoni 20. septembri 2007. aasta määruse (EÜ) nr 1095/2007 (millega muudetakse määrust (EÜ) nr 1490/2002, millega nähakse ette nõukogu direktiivi 91/414/EMÜ artikli 8 lõikes 2 osutatud tööprogrammi kolmanda etapi täiendavad üksikasjalikud rakenduseeskirjad, ning määrust (EÜ) nr 2229/2004, milles sätestatakse nõukogu direktiivi 91/414/EMÜ artikli 8 lõikes 2 osutatud tööprogrammi neljanda etapi täiendavad üksikasjalikud rakenduseeskirjad) (6) artikli 3 lõike 2 kohaselt võttis teataja kahe kuu jooksul enne kõnealuse määruse jõustumist tagasi oma toetuse kõnealuse toimeaine kandmiseks direktiivi 91/414/EMÜ I lisasse. Selle tõttu jäeti komisjoni 5. detsembri 2008. aasta otsusega nr 2008/934/EÜ nõukogu direktiivi 91/414/EMÜ I lisasse teatavate toimeainete kandmata jätmise kohta ja neid toimeaineid sisaldavate taimekaitsevahendite lubade tühistamise kohta (7) teflutriin nimetatud lisasse kandmata.

               (4)

               Esialgne teataja (edaspidi „taotleja”) esitas direktiivi 91/414/EMÜ artikli 6 lõike 2 alusel uue taotluse, milles ta taotles, et kohaldataks kiirendatud menetlust, mis on sätestatud määruse (EÜ) nr 33/2008 (millega nähakse ette direktiivi 91/414/EMÜ üksikasjalikud rakenduseeskirjad seoses kõnealuse direktiivi artikli 8 lõikes 2 osutatud tööprogrammi kuuluvate, kuid direktiivi I lisasse kandmata toimeainete hindamise tava- ja kiirendatud menetlusega) artiklites 14–19.

               (5)

               Taotlus esitati Saksamaale, kes oli määrusega (EÜ) nr 1490/2002 nimetatud referentliikmesriigiks. Kiirendatud menetluse tähtajast on kinni peetud. Toimeaine kirjeldus ja lubatud kasutusviisid on samasugused nagu otsuses 2008/934/EÜ. Kõnealune taotlus vastab ka muudele määruse (EÜ) nr 33/2008 artiklis 15 sätestatud sisulistele ja menetlusnõuetele.

               (6)

               Saksamaa hindas taotleja esitatud uusi andmeid ja teavet ning koostas lisaaruande. Saksamaa esitas selle aruande Euroopa Toiduohutusametile (edaspidi „toiduohutusamet”) ja komisjonile 9. detsembril 2009. Toiduohutusamet edastas lisaaruande kõikidele liikmesriikidele ja taotlejale, et nad saaksid esitada märkusi, ning edastas saadud märkused komisjonile. Määruse (EÜ) nr 33/2008 artikli 20 lõike 1 kohaselt ja komisjoni palvel esitas toiduohutusamet 20. detsembril 2010 komisjonile oma järeldused (8) teflutriini kohta. Liikmesriigid ja komisjon vaatasid hindamisaruande kavandi, lisaaruande ja toiduohutusameti järeldused läbi toiduahela ja loomatervishoiu alalises komitees ning need vormistati 17. juunil 2011 komisjoni läbivaatusaruandena teflutriini kohta.

               (7)

               Mitme uuringu põhjal on ilmnenud, et teflutriini sisaldavad taimekaitsevahendid võivad eeldatavalt üldjoontes vastata direktiivi 91/414/EMÜ artikli 5 lõike 1 punktides a ja b sätestatud nõuetele, eelkõige komisjoni läbivaatusaruandes uuritud ja üksikasjalikult kirjeldatud kasutusviiside osas. Seepärast on asjakohane kiita teflutriin heaks vastavalt määrusele (EÜ) nr 1107/2009.

               (8)

               Määruse (EÜ) nr 1107/2009 artikli 13 lõike 2 ja artikli 6 kohaselt ning arvestades teaduse ja tehnika arengut, oleks vaja lisada teatud tingimusi ja piiranguid.

               (9)

               Ilma et sellega piirataks otsust kiita heaks teflutriin, on siiski asjakohane nõuda täiendavat kinnitavat teavet.

               (10)

               Enne heakskiitmist peaks mööduma piisav ajavahemik, et liikmesriigid ja huvitatud isikud saaksid teha ettevalmistusi heakskiitmisest tulenevate uute nõuete täitmiseks.

               (11)

               Ilma et see piiraks määruses (EÜ) nr 1107/2009 sätestatud kohustusi, mis kaasnevad toimeaine heakskiitmisega, ning võttes arvesse eriolukorda, mis on seotud üleminekuga direktiivilt 91/414/EMÜ määrusele (EÜ) nr 1107/2009, tuleks kohaldada järgmist. Liikmesriikidele tuleks pärast toimeaine heakskiitmist anda kuus kuud teflutriini sisaldavate taimekaitsevahendite lubade läbivaatamiseks. Direktiivi 91/414/EMÜ sätete kohaselt peaksid liikmesriigid vastavalt vajadusele kehtivaid lube muutma, need asendama või tühistama. Erandina kõnealusest tähtajast tuleks kooskõlas ühtsete põhimõtetega ette näha pikem ajavahemik iga taimekaitsevahendit ja iga kavandatud kasutusviisi käsitleva direktiivi 91/414/EMÜ III lisa kohase täieliku toimiku kohta ajakohastatud andmete esitamiseks ja hindamiseks.

               (12)

               Komisjoni 11. detsembri 1992. aasta määruse (EMÜ) nr 3600/92 (millega nähakse ette taimekaitsevahendite turuleviimist käsitleva nõukogu direktiivi 91/414/EMÜ artikli 8 lõikes 2 osutatud tööprogrammi esimese etapi üksikasjalikud rakenduseeskirjad) (9) raames hinnatud toimeainete direktiivi 91/414/EMÜ I lisasse kandmise kogemused on näidanud, et raskusi võib tekkida kehtivate lubade omanike kohustuste tõlgendamisega seoses andmetele juurdepääsuga. Raskuste vältimiseks tulevikus on vaja täpsustada liikmesriikide kohustused, eelkõige kohustus kontrollida, kas loa omanik on näidanud, et kõnealuse direktiivi II lisa nõuetele vastav toimik on kättesaadav. Selline täpsustamine ei too liikmesriikidele ega loa omanikele kaasa uusi kohustusi võrreldes kõnealuse direktiivi I lisa muutmiseks seni vastu võetud direktiividega või määrustega, millega kiidetakse heaks toimeaineid.

               (13)

               Määruse (EÜ) nr 1107/2009 artikli 13 lõike 4 kohaselt tuleks komisjoni 25. mai 2011. aasta rakendusmääruse (EL) nr 540/2011 (millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga) (10) lisa vastavalt muuta

               (14)

               Otsuses 2008/934/EÜ on sätestatud, et teflutriini ei kanta lisasse ja seda toimeainet sisaldavate taimekaitsevahendite load tühistatakse 31. detsembriks 2011. Kõnealuse otsuse lisast on vaja välja jätta teflutriini käsitlev rida. Seepärast on asjakohane otsust 2008/934/EÜ vastavalt muuta.

               (15)

               Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Toimeaine heakskiitmine
   Toimeaine teflutriin kiidetakse heaks vastavalt I lisas esitatud tingimustele.
   Artikkel 2
   Taimekaitsevahendite ümberhindamine
   1.   Liikmesriigid muudavad vajaduse korral määruse (EÜ) nr 1107/2009 kohaselt toimeainena teflutriini sisaldavate taimekaitsevahendite kehtivaid lube või tühistavad need 30. juuniks 2012.
   Liikmesriigid peavad nimetatud tähtpäevaks eelkõige veenduma, et käesoleva määruse I lisas sätestatud tingimused on täidetud, välja arvatud kõnealuse lisa erisätete veeru B osas nimetatud tingimused, ning et loa omanikul on vastavalt direktiivi 91/414/EMÜ artikli 13 lõigetes 1–4 ja määruse (EÜ) nr 1107/2009 artiklis 62 sätestatud tingimustele olemas kõnealuse direktiivi II lisa nõuetele vastav toimik või juurdepääs sellele.
   2.   Erandina lõikest 1 hindavad liikmesriigid uuesti iga lubatud taimekaitsevahendit, mis sisaldab teflutriini kas ainsa toimeainena või ühena mitmest toimeainest, mis kõik on hiljemalt 31. detsembriks 2011 kantud rakendusmääruse (EL) nr 540/2011 lisasse, lähtudes määruse (EÜ) nr 1107/2009 artikli 29 lõikes 6 sätestatud ühtsetest põhimõtetest, tuginedes direktiivi 91/414/EMÜ III lisa nõuetele vastavale toimikule ja võttes arvesse käesoleva määruse I lisa erisätete veeru B osa. Kõnealuse hindamise alusel teevad liikmesriigid kindlaks, kas toode vastab määruse (EÜ) nr 1107/2009 artikli 29 lõikes 1 sätestatud tingimustele.
   Pärast otsustamist liikmesriigid:

               a)

               muudavad vastavalt vajadusele luba või tühistavad selle hiljemalt 31. detsembriks 2015, juhul kui taimekaitsevahend sisaldab teflutriini ainsa toimeainena, või

               b)

               kui toode sisaldab teflutriini ühena mitmest toimeainest, muudavad vajaduse korral luba või tühistavad selle hiljemalt 31. detsembriks 2015 või kuupäevaks, mis on ette nähtud loa muutmiseks või tühistamiseks vastavas õigusaktis või vastavates õigusaktides, millega asjaomane toimeaine või asjaomased toimeained on kantud direktiivi 91/414/EMÜ I lisasse, olenevalt sellest, kumb kuupäev on hilisem.

         Artikkel 3
   Rakendusmääruse (EL) nr 540/2011 muutmine
   Rakendusmääruse (EL) nr 540/2011 lisa muudetakse vastavalt käesoleva määruse II lisale.
   Artikkel 4
   Otsuse 2008/934/EÜ muutmine
   Otsuse 2008/934/EÜ lisast jäetakse välja teflutriini käsitlev rida.
   Artikkel 5
   Jõustumine ja kohaldamine
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   Määrust kohaldatakse alates 1. jaanuarist 2012.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 9. august 2011

            Komisjoni nimel

            president

         José Manuel BARROSO

      (1)  ELT L 309, 24.11.2009, lk 1.

      (2)  EÜT L 230, 19.8.1991, lk 1.

      (3)  ELT L 15, 18.1.2008, lk 5.

      (4)  EÜT L 55, 29.2.2000, lk 25.

      (5)  EÜT L 224, 21.8.2002, lk 23.

      (6)  ELT L 246, 21.9.2007, lk 19.

      (7)  ELT L 333, 11.12.2008, lk 11.

      (8)  Euroopa Toiduohutusamet: „Conclusion on the peer review of the pesticide risk assessment of the active substance tefluthrin.”EFSA Journal 2010; 8(5):1592. [lk 67]. doi:10.2903/j.efsa.2010.1592. Kättesaadav aadressil: www.efsa.europa.eu

      (9)  EÜT L 366, 15.12.1992, lk 10.

      (10)  ELT L 153, 11.6.2011, lk 1.

      I LISA
      Tingimused toimeaine heakskiitmiseks vastavalt määrusele (EÜ) nr 1107/2009

                  Üldnimetus, tunnuskood

                  IUPACi nimetus

                  Puhtus (1)

                  Heakskiitmise kuupäev

                  Heakskiitmise aegumine

                  Erisätted

                  Teflutriin
                  CASi nr: 79538-32-2

                  CIPACi nr: 451

                  2,3,5,6-tetrafluoro-4-metüülbensüül(1RS, 3RS)-3-[(Z)-2-kloro-3,3,3-trifluoroprop-1-enüül]-2,2-dimetüültsüklopropaankarboksülaat
                  Teflutriin on enantiomeeride Z-(1R, 3R) ja Z-(1S, 3S) ratseemiline segu.

                  ≥ 920 g/kg
                  Heksaklorobenseen: mitte üle 1 mg/kg

                  1. jaanuar 2012

                  31. detsember 2021

                  A OSA
                  Lubatakse kasutada ainult insektitsiidina.
                  Seemneid võib puhtida ainult kutselistes seemnetöötluskäitistes. Sellistes käitistes tuleb kasutada parimaid võimalikke võtteid, et ära hoida tolmupilvede tekkimist säilitamisel, vedudel ja kasutamisel.
                  B OSA
                  Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse 17. juunil 2011. aastal toiduahela ja loomatervishoiu alalises komitees teflutriini kohta koostatud läbivaatusaruande järeldusi, eelkõige selle I ja II lisa.
                  Üldhindamisel peavad liikmesriigid pöörama erilist tähelepanu:

                              —

                              kasutajate ja töötajate ohutusele ning sellele, et kasutustingimustega nähtaks ette piisavate isikukaitsevahendite, sealhulgas hingamisteede kaitsevahendite kasutamine;

                              —

                              lindudele ja imetajatele põhjustatavale ohule; tuleb ette nähu ohu vähendamise meetmed, et puhtimisvahend seguneks hästi mullaga ega tekitaks saastet;

                              —

                              sellele, et puhitud seemnete märgistusel oleks teave seemnete puhtimise kohta teflutriiniga ning et kasutusloaga oleksid ettenähtud meetmed ohu vähendamiseks.

                        Taotleja peab esitama järgmise kinnitava teabe:

                              1)

                              ärilisel eesmärgil toodetud tehnilise materjali näitajad;

                              2)

                              vee analüüsi kooskõlastatud meetod;

                              3)

                              isomeeride tõenäoliste lagunemis- või muundumissaaduste võimalik keskkonnamõju, mürgisus ja oht töötajatele.

                        Taotleja peab esitama komisjonile, liikmesriikidele ja toiduohutusametile punktis 1 sätestatud teabe hiljemalt 30. juuniks 2012, punktis 2 sätestatud teabe hiljemalt 31. detsembriks 2012 ning punktis 3 sätestatud teabe kahe aasta jooksul pärast isomeeride segu hindamise juhenddokumendi vastuvõtmist.

         (1)  Täiendavad andmed toimeaine kirjelduse ja määramise kohta on esitatud läbivaatusaruandes.

      II LISA
      Rakendusmääruse (EL) nr 540/2011 lisa B osasse lisatakse järgmine kanne:

                     „10

                     Teflutriin
                     CASi nr: 79538-32-2

                     CIPACi nr: 451

                     2,3,5,6-tetrafluoro-4-metüülbensüül(1RS, 3RS)-3-[(Z)-2-kloro-3,3,3-trifluoroprop-1-enüül]-2,2-dimetüültsüklopropaankarboksülaat
                     Teflutriin on enantiomeeride Z-(1R, 3R) ja Z-(1S, 3S) ratseemiline segu.

                     ≥ 920 g/kg
                     Heksaklorobenseen: mitte üle 1 mg/kg

                     1. jaanuar 2012

                     31. detsember 2021

                     A OSA
                     Lubatakse kasutada ainult insektitsiidina.
                     Seemneid võib puhtida ainult kutselistes seemnetöötluskäitistes. Sellistes käitistes tuleb kasutada parimaid võimalikke võtteid, et ära hoida tolmupilvede tekkimist säilitamisel, vedudel ja kasutamisel.
                     B OSA
                     Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse 17. juunil 2011. aastal toiduahela ja loomatervishoiu alalises komitees teflutriini kohta koostatud läbivaatusaruande järeldusi, eelkõige selle I ja II lisa.
                     Üldhindamisel peavad liikmesriigid pöörama erilist tähelepanu:

                                 —

                                 kasutajate ja töötajate ohutusele ning sellele, et kasutustingimustega nähtaks ette piisavate isikukaitsevahendite, sealhulgas hingamisteede kaitsevahendite kasutamine;

                                 —

                                 lindudele ja imetajatele põhjustatavale ohule; tuleb ette nähu ohu vähendamise meetmed, et puhtimisvahend seguneks hästi mullaga ega tekitaks saastet;

                                 —

                                 sellele, et puhitud seemnete märgistusel oleks teave seemnete puhtimisest teflutriiniga ning et kasutusloaga oleksid ettenähtud meetmed ohu vähendamiseks.

                           Taotleja peab esitama järgmise kinnitava teabe:

                                 1)

                                 ärilisel eesmärgil toodetud tehnilise materjali näitajad;

                                 2)

                                 vee analüüsi kooskõlastatud meetod;

                                 3)

                                 isomeeride tõenäoliste lagunemis- või muundumissaaduste võimalik keskkonnamõju, mürgisus ja oht töötajatele.

                           Taotleja peab esitama komisjonile, liikmesriikidele ja toiduohutusametile punktis 1 sätestatud teabe hiljemalt 30. juuniks 2012, punktis 2 sätestatud teabe hiljemalt 31. detsembriks 2012 ning punktis 3 sätestatud teabe kahe aasta jooksul pärast isomeeride segu hindamise juhenddokumendi vastuvõtmist.”


title: Komisjoni rakendusmäärus (EL) nr 1200/2012, 13. detsember 2012 , millega muudetakse määrust (EÜ) nr 1484/95 kodulinnuliha- ja munasektori ning ovoalbumiini tüüpiliste hindade suhtes

text:
               14.12.2012

               ET

               Euroopa Liidu Teataja

               L 342/36

         KOMISJONI RAKENDUSMÄÄRUS (EL) nr 1200/2012,
   13. detsember 2012,
   millega muudetakse määrust (EÜ) nr 1484/95 kodulinnuliha- ja munasektori ning ovoalbumiini tüüpiliste hindade suhtes
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus), (1) eriti selle artiklit 143 koosmõjus artikliga 4,
   võttes arvesse nõukogu 7. juuli 2009. aasta määrust (EÜ) nr 614/2009 ovoalbumiini ja laktalbumiini ühise kaubandussüsteemi kohta, (2) eriti selle artikli 3 lõiget 4,
   ning arvestades järgmist:

               (1)

               Komisjoni määruses (EÜ) nr 1484/95 (3) on sätestatud täiendava imporditollimaksu süsteemi rakendamise üksikasjalikud eeskirjad ning on kinnitatud kodulinnuliha- ja munasektori ning ovoalbumiini tüüpilised hinnad.

               (2)

               Kodulinnuliha- ja munasektori ning ovoalbumiini impordihindade määramise aluseks oleva teabe korrapärase kontrollimise tulemusel tuleks muuta teatavate toodete tüüpilisi impordihindu, võttes arvesse päritolule vastavaid hinnaerinevusi.

               (3)

               Seetõttu tuleks määrust (EÜ) nr 1484/95 vastavalt muuta.

               (4)

               Selleks et kõnealust meedet saaks kohaldada võimalikult kiiresti pärast ajakohastatud andmete kättesaadavaks tegemist, peaks käesolev määrus jõustuma selle avaldamise päeval.

               (5)

               Käesoleva määrusega ettenähtud meetmed on kooskõlas põllumajandusturgude ühise korralduse komitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 1484/95 I lisa asendatakse käesoleva määruse lisas oleva tekstiga.
   Artikkel 2
   Käesolev määrus jõustub selle Euroopa Liidu Teatajas avaldamise päeval.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 13. detsember 2012

            Komisjoni nimel presidendi eest

            põllumajanduse ja maaelu arengu peadirektor

         José Manuel SILVA RODRÍGUEZ

      (1)  ELT L 299, 16.11.2007, lk 1.

      (2)  ELT L 181, 14.7.2009, lk 8.

      (3)  EÜT L 145, 29.6.1995, lk 47.

      LISA

            „I LISA

                        CN-kood

                        Toote kirjeldus

                        Tüüpiline hind
                        (eurot / 100 kg)

                        Artikli 3 lõikes 3 osutatud tagatis
                        (eurot / 100 kg)

                        Päritolu (1)

                        0207 12 10

                        Nn 70 % kanarümbad, külmutatud

                        132,2

                        0

                        AR

                        121,7

                        0

                        BR

                        0207 12 90

                        Nn 65 % kanarümbad, külmutatud

                        139,3

                        0

                        AR

                        160,0

                        0

                        BR

                        0207 14 10

                        Kana ja kuke (liigist Gallus domesticus) kondita tükid, külmutatud

                        265,2

                        10

                        AR

                        216,4

                        25

                        BR

                        324,9

                        0

                        CL

                        221,2

                        24

                        TH

                        0207 25 10

                        Nn 80 % kalkunirümbad, külmutatud

                        193,1

                        0

                        BR

                        0207 27 10

                        Kalkuni kondita jaotustükid, külmutatud

                        320,8

                        0

                        BR

                        304,8

                        0

                        CL

                        0408 91 80

                        Munakollased

                        468,8

                        0

                        AR

                        1602 32 11

                        Kooreta linnumunad, kuivatatud

                        263,2

                        7

                        BR

                        312,6

                        0

                        CL

                        3502 11 90

                        Kuivatatud munaalbumiin

                        712,1

                        0

                        AR

         (1)  Riikide nomenklatuur on sätestatud komisjoni määruses (EÜ) nr 1833/2006 (ELT L 354, 14.12.2006, lk 19). Kood „ZZ” tähistab „muud päritolu”.”


title: Komisjoni rakendusmäärus (EL) nr 710/2011, 20. juuli 2011 , millega kehtestatakse munade eksporditoetused

text:
               21.7.2011

               ET

               Euroopa Liidu Teataja

               L 190/61

         KOMISJONI RAKENDUSMÄÄRUS (EL) nr 710/2011,
   20. juuli 2011,
   millega kehtestatakse munade eksporditoetused
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus), (1) eriti selle artikli 164 lõiget 2 ja artiklit 170 koostoimes artikliga 4,
   ning arvestades järgmist:

               (1)

               Määruse (EÜ) nr 1234/2007 artikli 162 lõikes 1 on sätestatud, et kõnealuse määruse I lisa XIX osas loetletud toodete maailmaturul kehtivate hindade ja ELi turul kehtivate hindade vahe võib katta eksporditoetusega.

               (2)

               Arvestades praegust munaturu olukorda tuleks seepärast kindlaks määrata eksporditoetused kooskõlas määruse (EÜ) nr 1234/2007 artiklites 162, 163, 164, 167 ja 169 sätestatud eeskirjade ja teatavate kriteeriumidega.

               (3)

               Määruse (EÜ) nr 1234/2007 artikli 164 lõikes 1 on sätestatud, et toetus võib erineda vastavalt sihtkohale, kui olukord maailmaturul, konkreetsed nõuded teatavatel turgudel või asutamislepingu artikli 300 kohaselt sõlmitud lepingutest tulenevad kohustused seda tingivad.

               (4)

               Toetust tuleks anda ainult nendele toodetele, mille puhul on lubatud vaba liikumine ELis ja mis vastavad Euroopa Parlamendi ja nõukogu 29. aprilli 2004. aasta määruse (EÜ) nr 852/2004 (toiduainete hügieeni kohta) (2) ja Euroopa Parlamendi ja nõukogu 29. aprilli 2004. aasta määruse (EÜ) nr 853/2004 (millega sätestatakse loomset päritolu toidu hügieeni erieeskirjad) (3) nõuetele ning määruse (EÜ) nr 1234/2007 XIV lisa punktis A toodud märgistusnõuetele.

               (5)

               Praegu kohaldatavad toetused on kehtestatud komisjoni määrusega (EL) nr 398/2011 (4). Kuna kehtestada tuleks uued toetused, tuleks kõnealune määrus seepärast kehtetuks tunnistada.

               (6)

               Põllumajandusturgude ühise korralduse komitee ei ole eesistuja määratud tähtaja jooksul oma arvamust esitanud,

         ON VASTU VÕTNUD KÄESOLEVA MÄÄRUSE:
   Artikkel 1
   1.   Määruse (EÜ) nr 1234/2007 artikliga 164 ettenähtud eksporditoetusi antakse käesoleva määruse lisas sätestatud toodetele ja kogustele vastavalt käesoleva artikli lõikega 2 ettenähtud tingimustele.
   2.   Lõike 1 kohaselt toetuse saamise tingimustele vastavad tooted peavad vastama määruste (EÜ) nr 852/2004 ja (EÜ) nr 853/2004 asjakohastele nõuetele, eelkõige seoses heakskiidetud ettevõtetes ettevalmistamise ning määruse (EÜ) nr 853/2004 II lisa I jaoga ja määruse (EÜ) nr 1234/2007 XIV lisa punktiga A ettenähtud märgistusnõuetele vastavusega.
   Artikkel 2
   Määrus (EL) nr 398/2011 tunnistatakse kehtetuks.
   Artikkel 3
   Käesolev määrus jõustub 21. juulil 2011.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 20. juuli 2011

            Komisjoni nimel presidendi eest

            põllumajanduse ja maaelu arenduse peadirektor

         José Manuel SILVA RODRÍGUEZ

      (1)  ELT L 299, 16.11.2007, lk 1.

      (2)  ELT L 139, 30.4.2004, lk 1.

      (3)  ELT L 139, 30.4.2004, lk 55.

      (4)  ELT L 105, 21.4.2011, lk 6.

      LISA

         Munasektori eksporditoetused alates 21. juulist 2011

                  Tootekood

                  Sihtkoht

                  Mõõtühik

                  Toetuse suurus

                  0407 00 11 9000

                  A02

                  eurot/100 tükki

                  0,39

                  0407 00 19 9000

                  A02

                  eurot/100 tükki

                  0,20

                  0407 00 30 9000

                  E09

                  eurot/100 kg

                  0,00

                  E10

                  eurot/100 kg

                  19,00

                  E19

                  eurot/100 kg

                  0,00

                  0408 11 80 9100

                  A03

                  eurot/100 kg

                  74,00

                  0408 19 81 9100

                  A03

                  eurot/100 kg

                  22,00

                  0408 19 89 9100

                  A03

                  eurot/100 kg

                  22,00

                  0408 91 80 9100

                  A03

                  eurot/100 kg

                  38,00

                  0408 99 80 9100

                  A03

                  eurot/100 kg

                  9,00

                     NB! Tootekoodid ja A-rea sihtkohakoodid on sätestatud komisjoni määruses (EMÜ) nr 3846/87 (EÜT L 366, 24.12.1987, lk 1).
                  Muud sihtkohad on määratletud järgmiselt:

                              E09

                              :

                              Kuveit, Bahrein, Omaan, Katar, Araabia Ühendemiraadid, Jeemen, Hongkongi erihalduspiirkond, Venemaa, Türgi.

                              E10

                              :

                              Lõuna-Korea, Jaapan, Malaisia, Tai, Taiwan, Filipiinid.

                              E19

                              :

                              Kõik sihtkohad, v.a Šveits ja rühmad E09, E10.


title: Komisjoni rakendusmäärus (EL) nr 1356/2011, 20. detsember 2011 , millega kehtestatakse kindlad impordiväärtused, et määrata kindlaks teatava puu- ja köögivilja hind piiril

text:
               21.12.2011

               ET

               Euroopa Liidu Teataja

               L 338/48

         KOMISJONI RAKENDUSMÄÄRUS (EL) nr 1356/2011,
   20. detsember 2011,
   millega kehtestatakse kindlad impordiväärtused, et määrata kindlaks teatava puu- ja köögivilja hind piiril
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus) (1),
   võttes arvesse komisjoni 7. juuni 2011. aasta rakendusmäärust (EL) nr 543/2011 (millega kehtestatakse nõukogu määruse (EÜ) nr 1234/2007 üksikasjalikud rakenduseeskirjad seoses puu- ja köögiviljasektori ning töödeldud puu- ja köögivilja sektoriga) (2) eriti selle artikli 136 lõiget 1,
   ning arvestades järgmist:
   Rakendusmääruses (EL) nr 543/2011 on sätestatud vastavalt mitmepoolsete kaubandusläbirääkimiste Uruguay vooru tulemustele kriteeriumid, mille alusel kehtestab komisjon kolmandatest riikidest importimisel kõnealuse määruse XVI lisa A osas sätestatud toodete ja ajavahemike kohta kindlad impordiväärtused,
   ON VASTU VÕTNUD KÄESOLEVA MÄÄRUSE:
   Artikkel 1
   Käesoleva määruse lisas määratakse kindlaks rakendusmääruse (EL) nr 543/2011 artikliga 136 ette nähtud kindlad impordiväärtused.
   Artikkel 2
   Käesolev määrus jõustub 21. detsembril 2011.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 20. detsember 2011

            Komisjoni nimel presidendi eest

            põllumajanduse ja maaelu arenduse peadirektor

         José Manuel SILVA RODRÍGUEZ

      (1)  ELT L 299, 16.11.2007, lk 1.

      (2)  ELT L 157, 15.6.2011, lk 1.

      LISA
      Kindlad impordiväärtused, et määrata kindlaks teatava puu- ja köögivilja hind piiril

                  (EUR/100 kg)

                  CN-kood

                  Kolmanda riigi kood (1)

                  Kindel impordiväärtus

                  0702 00 00

                  AL

                  61,8

                  MA

                  67,1

                  TN

                  88,5

                  TR

                  107,8

                  ZZ

                  81,3

                  0707 00 05

                  JO

                  182,1

                  TR

                  149,7

                  ZZ

                  165,9

                  0709 90 70

                  MA

                  37,8

                  TR

                  140,3

                  ZZ

                  89,1

                  0805 10 20

                  AR

                  41,5

                  BR

                  39,7

                  CL

                  30,5

                  MA

                  53,2

                  TR

                  67,2

                  ZA

                  48,3

                  ZZ

                  46,7

                  0805 20 10

                  MA

                  87,3

                  TR

                  79,7

                  ZZ

                  83,5

                  0805 20 30, 0805 20 50, 0805 20 70, 0805 20 90

                  IL

                  75,8

                  MA

                  64,3

                  TR

                  78,1

                  ZZ

                  72,7

                  0805 50 10

                  AR

                  52,9

                  TR

                  52,4

                  ZZ

                  52,7

                  0808 10 80

                  CA

                  112,8

                  US

                  108,5

                  ZA

                  121,8

                  ZZ

                  114,4

                  0808 20 50

                  CN

                  80,4

                  ZZ

                  80,4

         (1)  Riikide nomenklatuur on sätestatud komisjoni määruses (EÜ) nr 1833/2006 (ELT L 354, 14.12.2006, lk 19). Kood „ZZ” tähistab „muud päritolu”.


title: Nõukogu rakendusmäärus (EL) nr 956/2011, 26. september 2011 , millega rakendatakse nõukogu määruse (EL) nr 356/2010 (millega kehtestatakse teatavad piiravad meetmed teatavate füüsiliste ja juriidiliste isikute, üksuste ning asutuste suhtes seoses olukorraga Somaalias) artikli 12 lõiget 1 ja artiklit 13

text:
               27.9.2011

               ET

               Euroopa Liidu Teataja

               L 249/1

         NÕUKOGU RAKENDUSMÄÄRUS (EL) nr 956/2011,
   26. september 2011,
   millega rakendatakse nõukogu määruse (EL) nr 356/2010 (millega kehtestatakse teatavad piiravad meetmed teatavate füüsiliste ja juriidiliste isikute, üksuste ning asutuste suhtes seoses olukorraga Somaalias) artikli 12 lõiget 1 ja artiklit 13
   EUROOPA LIIDU NÕUKOGU,
   võttes arvesse nõukogu määrust (EL) nr 356/2010, millega kehtestatakse teatavad piiravad meetmed teatavate füüsiliste ja juriidiliste isikute, üksuste ning asutuste suhtes seoses olukorraga Somaalias, (1) eriti selle artikli 12 lõiget 1 ja artiklit 13,
   ning arvestades järgmist:

               (1)

               Nõukogu võttis 26. aprillil 2010. aastal vastu nõukogu määruse (EL) nr 356/2010, millega kehtestatakse teatavad piiravad meetmed teatavate füüsiliste ja juriidiliste isikute, üksuste ning asutuste suhtes seoses olukorraga Somaalias.

               (2)

               Somaaliat käsitleva ÜRO Julgeolekunõukogu resolutsiooni 751 (1992) kohaselt loodud sanktsioonide komitee ajakohastas 28. juulil 2011 loetelu isikutest ja üksustest, kelle suhtes kohaldatakse piiravaid meetmeid,

         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EL) nr 356/2010 I lisa asendatakse käesoleva määruse lisas esitatud tekstiga.
   Artikkel 2
   Käesolev määrus jõustub selle Euroopa Liidu Teatajas avaldamise päeval.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 26. september 2011

            Nõukogu nimel

            eesistuja

         M. KOROLEC

      (1)  ELT L 105, 27.4.2010, lk 1.

      LISA

            „I LISA

               ARTIKLITES 2 JA 8 OSUTATUD FÜÜSILISTE JA JURIIDILISTE ISIKUTE, ÜKSUSTE NING ASUTUSTE LOETELU

            I.   Isikud

                        1.

                        Yasin Ali Baynah (teise nimega a) Ali, Yasin Baynah, b) Ali, Yassin Mohamed, c) Baynah, Yasin, d) Baynah, Yassin, e) Baynax, Yasiin Cali, f) Beenah, Yasin, g) Beenah, Yassin, h) Beenax, Yasin, i) Beenax, Yassin, j) Benah, Yasin, k) Benah, Yassin, l) Benax, Yassin, m) Beynah, Yasin, n) Binah, Yassin, o) Cali, Yasiin Baynax)
                        Sünnikuupäev: 24. detsember 1965. Kodakondsus: Somaalia või Rootsi. Asukoht: Rinkeby, Stockholm, Rootsi; Mogadishu, Somaalia.
                        Yasin Ali Baynah on kutsunud üles ründama föderaalset üleminekuvalitsust ja Aafrika Liidu missiooni Somaalias (AMISOM). Ta on ka organiseerinud toetust ja kogunud raha Somaalia Taasvabastamise Liidu ja Hizbul Islami nimel; need mõlemad on osalenud aktiivselt Somaalias rahu ja julgeolekut ohustavas tegevuses, sealhulgas Djibouti kokkuleppe tagasilükkamises ning rünnakutes föderaalse üleminekuvalitsuse ja AMISOMi relvajõudude vastu. ÜRO poolt loetellu kandmise kuupäev: 12. aprill 2010.

                        2.

                        Hassan Dahir Aweys (teise nimega a) Ali, Sheikh Hassan Dahir Aweys, b) Awes, Hassan Dahir, c) Awes, Shaykh Hassan Dahir, d) Aweyes, Hassen Dahir, e) Aweys, Ahmed Dahir, f) Aweys, Sheikh, g) Aweys, Sheikh Hassan Dahir, h) Dahir, Aweys Hassan, i) Ibrahim, Mohammed Hassan, j) OAIS, Hassan Tahir, k) Uways, Hassan Tahir, l) „Hassan, Sheikh”)
                        Sünnikuupäev: 1935. Kodakondsus: Somaalia. Kodakondsus: Somaalia. Asukoht: Somaalia. ÜRO poolt loetellu kandmise kuupäev: 12. aprill 2010.
                        Hassan Dahir Aweys on olnud ja on jätkuvalt poliitiline ja ideoloogiline juht mitmes opositsioonilises relvarühmituses, mis vastutavad üldise ja täieliku relvaembargo korduva rikkumise eest ja/või tegevuse eest, mis ähvardab Djibouti rahukokkulepet ning föderaalset üleminekuvalitsust ja AMISOMi relvajõude. 2006. aasta juunist kuni 2007. aasta septembrini oli Aweys Islami Kohtute Liidu keskkomitee esimees, 2008. aasta juulis kuulutas ta end Somaalia Taasvabastamise Liidu Asmara tiiva juhiks ja 2009. aasta mais nimetati ta Hizbul Islami esimeheks; Hizbul Islam on föderaalse üleminekuvalitsuse vastu võitlevate rühmituste liit. Igas nimetatud rollis on Aweysi avaldused ja tegevus näidanud selgesõnalist ja järjepidevat kavatsust lammutada föderaalne üleminekuvalitsus ja sundida AMISOMi jõuga Somaaliast lahkuma.

                        3.

                        Hassan Abdullah Hersi Al-Turki (teise nimega a) Al-Turki, Hassan, b) Turki, Hassan, c) Turki, Hassan Abdillahi Hersi, d) Turki, Sheikh Hassan, e) Xirsi, Xasan Cabdilaahi, f) Xirsi, Xasan Cabdulle)
                        Sünnikuupäev: umbes 1944. Sünnikoht: Ogadeni piirkond, Etioopia. Kodakondsus: Somaalia. Asukoht: Somaalia.
                        Hassan Abdullah Hersi Al-Turki on olnud ühe relvarühmituse pikaajaline juht alates 1990. aastate keskpaigast ja osalenud mitmes relvaembargo rikkumises. 2006. aastal aitas al-Turki relvajõududega Islami Kohtute Liitu riigipöördel Mogadishus ja tõusis sõjaliseks juhiks rühmituses, mis tegutseb koos al-Shabaabiga. Alates 2006. aastast on al-Turki võimaldanud oma kontrolli all oleval territooriumil väljaõpet erinevatele opositsioonilistele relvarühmitustele, sealhulgas al-Shabaabile. 2007. aasta septembris esines al-Turki al-Jazeera uudistes videos, kus näidati tema juhtimisel toimunud relvarühmituse väljaõpet.

                        4.

                        Ahmed Abdi aw-Mohamed (teise nimega a) Abu Zubeyr, Muktar Abdirahman, b) Abuzubair, Muktar Abdulrahim, c) Aw Mohammed, Ahmed Abdi, d) Aw-Mohamud, Ahmed Abdi, e) „Godane”, f) „Godani”, g) „Mukhtar, Shaykh”, h) „Zubeyr, Abu”)
                        Sünnikuupäev: 10. juuli 1977. Sünnikoht: Hargeysa, Somaalia. Kodakondsus: Somaalia. ÜRO poolt loetellu kandmise kuupäev: 12. aprill 2010.
                        Ahmed Abdi Aw-Mohamed on al-Shabaabi juht ja nimetati 2007. aasta detsembris avalikult organisatsiooni emiiriks. Ta vastutab al-Shabaabi operatsioonide eest kogu Somaalias. Aw-Mohamed mõistis hukka Djibouti rahuprotsessi kui välisriikide vandenõu ning 2009. aasta mais tunnistas ta Somaalia meediale saadetud helisalvestises, et tema relvajõud osalesid hiljutistes lahingutes Mogadishus.

                        5.

                        Fuad Mohamed Khalaf (teise nimega a) Fuad Mohamed Khalif, b) Fuad Mohamed Qalaf, c) Fuad Mohammed Kalaf, d) Fuad Mohamed Kalaf, e) Fuad Mohammed Khalif, f) Fuad Khalaf, g) Fuad Shongale, h) Fuad Shongole, i) Fuad Shangole, j) Fuad Songale, k) Fouad Shongale, l) Fuad Muhammad Khalaf Shongole)
                        Kodakondsus: Somaalia. Asukoht: Mogadishu, Somaalia, või Somaalia. ÜRO poolt loetellu kandmise kuupäev: 12. aprill 2010.
                        Fuad Mohamed Khalaf on hõlbustanud al-Shabaabi rahalist toetamist; 2008. aasta mais korraldas ta al-Shabaabi jaoks kaks rahaliste vahendite hankimise üritust mošeedes Somaalias Kismaayos. Khalaf ja mitu teist isikut sooritasid 2008. aasta aprillis sõidukile paigaldatud lõhkeseadeldistega rünnakud Somaalias Mogadishus asuvate Etioopia sõjaväebaaside ja Somaalia föderaalse üleminekuvalitsuse üksuste vastu. 2008. aasta mais Khalaf ja üks võitlejate rühm ründasid ja hõivasid politseijaoskonna Mogadishus, tappes ja haavates mitmeid sõdureid.

                        6.

                        Bashir Mohamed Mahamoud (teise nimega a) Bashir Mohamed Mahmoud, b) Bashir Mahmud Mohammed, c) Bashir Mohamed Mohamud, d) Bashir Mohamed Mohamoud, e) Bashir Yare, f) Bashir Qorgab, g) Gure Gap, h) „Abu Muscab”, i) „Qorgab”)
                        Sünnikuupäev: umbes 1979–1982 või 1982. Kodakondsus: Somaalia. Asukoht: Mogadishu, Somaalia. ÜRO poolt loetellu kandmise kuupäev: 12. aprill 2010.
                        Bashir Mohamed Mahamoud on al-Shabaabi sõjaline juht. Mahamoud oli 2008. aasta lõpus üks umbes kümnest al-Shabaabi juhatuse liikmest. Mahamoud ja üks tema kaaslane olid vastutavad 10. juunil 2009 korraldatud suurtükirünnaku eest Somaalia föderaalse üleminekuvalitsuse vastu Mogadishus.

                        7.

                        Mohamed Sa’id (teise nimega: a) „Atom”, b) Mohamed Sa’id Atom, c) Mohamed Siad Atom)
                        Sünnikuupäev: umbes 1966. Sünnikoht: Galgala, Somaalia. Asukoht: Galgala, Somaalia. või Badhan, Somaalia. ÜRO poolt loetellu kandmise kuupäev: 12. aprill 2010.
                        Mohamed Sa’id „Atom” on osalenud tegevuses, mis ohustab Somaalias rahu, julgeolekut või stabiilsust. Atom on Somaaliale otseselt või kaudselt tarninud, müünud või andnud üle relvastust või sellega seotud materjale, nõuandeid või väljaõpet, või abistanud, sealhulgas rahastamisega või rahalise toetuse andmisega, mis on seotud relvaembargot rikkuva sõjalise tegevusega. Atom on tunnistatud üheks peamiseks relvade ja laskemoona tarnijaks al-Shabaabi operatsioonide jaoks Puntlandi piirkonnas. Teda kirjeldatakse kui 2006. aastal Põhja-Somaalia Ida-Sanaagi piirkonnas esile kerkinud relvarühmituse juhti. Selles rühmituses on 250 võitlejat ja see on seotud inimröövide, piraatluse ja terrorismiga ning relvaembargot rikkuva enda relvade impordiga. Atom on kehtestanud nimetatud piirkonnas oma sõjalise ülemvõimu, mille peamine baas asub Galgala ja teine baas Badhani lähedal. Mõnede teadete kohaselt kooskõlastab Atom oma tegevust al-Shabaabiga ja võib saada juhiseid al-Shabaabi juhilt Fu’aad Mohamed Khalafilt.
                        Lisaks on Atom teadaolevalt seotud relvade salakaubaveoga Somaaliasse. Mitmed allikad osutavad, et tema üksused saavad relvi ja varustust Jeemenist ja Eritreast. 2008. aasta detsembri aruande kohaselt on üks pealtnägija kirjeldanud kuut sellist 2008. aasta alguses nelja nädala jooksul saabunud saadetist, millest igaühes on kahe pikap-auto koorma jagu väikerelvi, laskemoona ja reaktiivgranaadiheitjaid. Ühe relvakaubandust tundva Bossaso ärimehe sõnade kohaselt ei lähe Atomi saadetised relvaturule, millest saab oletada, et need kas hoitakse oma relvaüksuste jaoks või antakse üle vastuvõtjatele Lõuna-Somaalias, kus tegutseb al-Shabaab.
                        Atomi relvaüksused on seotud Saksamaa abitöötaja röövimisega, kahe somaallase röövimisega Bossaso lähedal ning Etioopia rändajate pommitamisega 5. veebruaril 2008 Bossasos, kus tapeti 20 inimest ja haavata sai üle 100. Atomi rühmitus võib teisejärgulises rollis olla seotud Saksamaa abielupaari röövimisega piraatide poolt 2008. aasta juunis.

                        8.

                        Fares Mohammed Mana’a (teise nimega: Faris Mana’a, b) Fares Mohammed Manaa)
                        Sünnikuupäev: 8. veebruar 1965. Sünnikoht: Sadah, Jeemen. Passinumber: 00514146; väljaandmise koht: Sanaa, Jeemen. ID-kaardi number: 1417576; väljaandmise koht: Al-Amana, Jeemen; väljaandmise kuupäev: 7. jaanuar 1996. ÜRO poolt loetellu kandmise kuupäev: 12. aprill 2010.
                        Fares Mohammed Mana’a on otseselt või kaudselt seotud relvaembargot rikkuva relvade ja nendega seotud materjalide tarnimise, müümise või üleandmisega Somaaliasse. Mana’a on tuntud relvakaubitseja. Osana jõupingutustest tõkestada relvade voolu riiki, kus relvi on väidetavalt rohkem kui inimesi, avaldas Jeemeni valitsus 2009. aasta oktoobris relvakaubitsejate musta nimekirja, mille tipus on Mana’a. „Faris Mana’a on suur relvakaubitseja ja see on hästi teada,” teatas 2009. aasta juunis USA ajakirjanik, kes kommenteerib Jeemeni küsimusi, on riiki käsitleva poolaastaaruande autor ning teinud tööd Jane’s Intelligence Groupile. 2007. aasta detsembris mainitakse teda Yemen Times’i artiklis järgmiselt: „Šeik Fares Mohammed Mana’a, relvakaubitseja”. 2008. aasta jaanuaris mainitakse teda Yemen Times’i artiklis järgmiselt: „Šeik Faris Mana’a, relvaärimees”.
                        2008. aasta keskel on Jeemen jätkuvalt Aafrika Sarve suunduva relvade salakaubaveo, eelkõige paatidega Somaaliasse toimuva relvaveo keskus. Kinnitamata teadete kohaselt on Faris Mana’a mitmel korral osalenud relvaveol Somaaliasse. 2004. aastal oli Mana’a seotud Ida-Euroopas toimunud tehingutega, mille alusel müüdi relvi väidetavalt Somaalia võitlejatele. Hoolimata ÜRO relvaembargost Somaaliale alates 1992. aastast on Mana’a huvi relvade salakaubaveo vastu Somaaliasse võimalik jälgida vähemalt kuni 2003. aastani. Mana’a tegi 2003. aastal ostupakkumise tuhandetele relvadele Ida-Euroopast ja märkis, et ta kavatseb müüa mõned relvad Somaalias.

                        9.

                        Hassan Mahat Omar (teise nimega: a) Hassaan Hussein Adam, b) Hassane Mahad Omar, c) Xassaan Xuseen Adan, d) Asan Mahad Cumar, e) Abu Salman, f) Abu Salmaan, g) Sheikh Hassaan Hussein).
                        Sünnikuupäev: 10. aprill 1979. Sünnikoht: Garissa, Kenya. Kodakondsus: Võimalik, et Etioopia. Passinumber: A 1180173 Kenya, kehtiv kuni 20. august 2017. ID-kaart nr 23446085. Asukoht: Nairobi, Kenya. ÜRO poolt loetellu kandmise kuupäev: 28. juuli 2011.
                        Hassan Mahat Omar osaleb tegevuses, mis ohustab Somaalias rahu, julgeolekut või stabiilsust. Ta on imaam ja üks juhte Masjid-ul-Axmaris, mis on mitteametlik al-Shabaabiga seotud keskus Nairobis. Ta on seotud ka uute liikmete värbamisega ja vahendite hankimisega al-Shabaabile, sealhulgas internetis al-Shabaabiga seotud veebisaidil alqimmah.net.
                        Lisaks on ta al-Shabaabi jututoa saidil välja andnud fatwasid, milles kutsutakse üles rünnakutele föderaalse üleminekuvalitsuse vastu.

                        10.

                        Omar Hammami (teise nimega: a) Abu Maansuur Al-Amriki, b) Abu Mansour Al-Amriki, c) Abu Mansuur Al-Amriki, d) Umar Hammami, e) Abu Mansur Al-Amriki).
                        Sünnikuupäev: 6. mai 1984. Sünnikoht: Alabama, Ameerika Ühendriigid. Kodakondsus: Ameerika Ühendriigid. Arvatavasti omab ka Süüria kodakondsust.
                        Passinumber: 403062567 (USA). Sotsiaalkindlustuse number: 423–31-3021 (USA). Asukoht: Somaalia. Muu teave: Abielus Somaalia naisega. Elas Egiptuses 2005. aastal ja läks Somaaliasse 2009. aastal. ÜRO poolt loetellu kandmise kuupäev: 28. juuli 2011.
                        Omar Hammami osaleb tegevuses, mis ohustab Somaalias rahu, julgeolekut või stabiilsust. Ta on tähtis isik al-Shabaabis. Somaalias on ta seotud välismaa võitlejate värbamise ja rahastamisega ning neile palga maksmisega. Kirjelduse järgi on ta lõhkeainete ja üldise sõjapidamise ekspert. Alates 2007. aasta oktoobrist on ta esinenud telesaadetes ja al-Shabaabi propagandavideotes. Teda on näidatud al-Shabaabi võitlejate videotreeningul. Teda on ka näidatud videotes ja veebisaitidel, kus kutsutakse võitlejaid üles ühinema al-Shabaabiga.

                  II.   Üksused

            Al-Shabaab (teise nimega a) Al-Shabab, b) Shabaab, c) The Youth, d) Mujahidin Al-Shabaab Movement, e) Mujahideen Youth Movement, f) Mujahidin Youth Movement, g) MYM, h) Harakat Shabab Al-Mujahidin, i) Hizbul Shabaab, j) Hisb’ul Shabaab, k) Al-Shabaab Al-Islamiya, l) Youth Wing, m) Al-Shabaab Al-Islaam, n) Al-Shabaab Al-Jihaad, o) The Unity Of Islamic Youth, p) Harakat Al-Shabaab Al-Mujaahidiin, q) Harakatul Shabaab Al Mujaahidiin, r) Mujaahidiin Youth Movement)
            Asukoht: Somaalia. ÜRO poolt loetellu kandmise kuupäev: 12. aprill 2011.
            Al-Shabaab on seotud tegevusega, mis otseselt või kaudselt ohustab Somaalias rahu, julgeolekut või stabiilsust, sealhulgas (loetelu on mittetäielik): tegevus, mis ohustab 18. augusti 2008. aasta Djibouti kokkulepet või poliitilist protsessi, ning tegevus, mis ohustab üleminekuaja föderaalinstitutsioone, AMISOMi või teisi Somaaliaga seotud rahvusvahelisi rahutagamisoperatsioone.
            Al-Shabaab on samuti takistanud humanitaarabi toimetamist Somaaliasse või juurdepääsu humanitaarabile või selle jagamist Somaalias.
            Somaaliat käsitleva ÜRO Julgeolekunõukogu resolutsiooni 751 (1992) kohaselt loodud ÜRO Julgeolekunõukogu komitee esimehe 29. juuli 2009. aasta ÜRO Julgeolekunõukogule tehtud avalduse kohaselt on nii al-Shabaab kui ka Hizbul Islam avalikult ja korduvalt võtnud enesele vastutuse rünnakute eest föderaalsele üleminekuvalitsusele ja AMISOMile. Al-Shabaab võttis samuti vastutuse föderaalse üleminekuvalitsuse ametnike tapmise eest ning 19. juulil 2009 ründas ta ÜRO projektiteenistuse, ÜRO turva- ja julgeolekuosakonna ja ÜRO arenguabi programmi kohapealseid büroosid Bay ja Bakooli piirkondades ning sulges need, millega rikutakse resolutsiooni 1844 (2008) punkti c. Al-Shabaab on ka korduvalt takistanud humanitaarabi toimetamist Somaaliasse või juurdepääsu humanitaarabile või selle jagamist Somaalias.
            Peasekretäri 20. juuli 2009. aasta ÜRO Julgeolekunõukogu raport olukorrast Somaalias hõlmab järgmisi punkte al-Shabaabi tegevusest Somaalias:
            Mässulised rühmitused, näiteks al-Shabaab, pressivad väidetavalt välja raha eraettevõtjatelt ja värbavad noori, sealhulgas lapssõdureid võitlema Mogadishu valitsuse vastu. Al-Shabaab on kinnitanud välismaa võitlejate olemasolu oma ridades ja on teatanud avalikult, et ta tegutseb Mogadishus koos al-Qaidaga, et kõrvaldada Somaalia valitsus. Välismaa võitlejad, kellest paljud on Pakistani ja Afghanistani päritolu, tunduvad olevat hea väljaõppe ja lahingukogemustega. Neid on jälgitud kandmas kapuutse ja suundumas rünnakutele valitsusvägede vastu Mogadishus ja naaberpiirkondades.
            Al-Shabaab on intensiivistanud oma strateegiat, mille eesmärk on sundida ja hirmutada Somaalia elanikkonda, mida näitavad hoolikalt valitud tugeva mõjuga tapmised ja klannivanemate kinnivõtmised, kellest mitmed on mõrvatud. 19. juunil 2009 tapeti Beletwynes suure enesetapuautopommiga riikliku julgeoleku minister Omar Hashi Aden. Selles rünnakus tapeti üle 30 inimese ja see mõisteti teravalt hukka rahvusvahelise üldsuse ja Somaalia ühiskonna laiade ringkondade poolt.
            ÜRO Julgeolekunõukogu Somaalia järelevalverühma 2008. aasta detsembri aruande (2008/769) kohaselt on al-Shabaab vastutav viimaste aastate jooksul Somaalias toimunud mitme rünnaku eest, sealhulgas:

                        —

                        maailma toiduabi programmi heaks töötanud Somaalia autojuhi tapmine ja pea maharaiumise 2008. aasta septembris;

                        —

                        turu pommitamine 6. veebruaril 2008 Puntlandis, kus sai surma 20 ja haavata üle saja inimese;

                        —

                        pommitamiste ja sihipäraste tapmiste kampaania Somaalimaal eesmärgiga takistada 2006. aasta parlamendivalimisi;

                        —

                        mitme välismaa abitöötaja tapmised 2003. ja 2004. aastal.

                  Teadete kohaselt ründas al-Shabaab ÜRO hooneid 20. juulil 2009 ja andis välja korralduse, millega keelati kolme ÜRO agentuuri tegutsemine al-Shabaabi kontrollitavates Somaalia piirkondades. Lisaks võitlesid Somaalia föderaalse üleminekuvalitsuse relvajõud al-Shabaabi ja Hizbul Islami mässulistega 11.–12. juulil 2009, mille tulemusena hukkus üle 60 inimese. 11. juuli 2009. aasta lahingus tulistas al-Shabaab neli mürsku Villa Somaliasse, mille tulemusel hukkus kolm ja sai haavata kaheksa AMISOMi sõdurit.
            22. veebruaril 2009 avaldatud BBC artikli kohaselt võttis al-Shabaab endale vastutuse autoga tehtud enesetapupommirünnaku eest Aafrika Liidu sõjaväebaasis Mogadishus. Artikli kohaselt kinnitas Aafrika Liit, et 11 Aafrika Liidu rahuvalvajat sai surma ja 15 sai haavata.
            14. juulil 2009 avaldatud Reutersi artikli kohaselt olid al-Shabaabi võitlejad 2009. aastal sissisõja rünnakutes Somaalia ja Aafrika Liidu relvajõudude vastu edukad.
            10. juulil 2009 avaldatud Ameerika Hääle artikli kohaselt oli al-Shabaab seotud 2009. aasta mais toimunud rünnakuga Somaalia valitsuse relvajõudude vastu.
            27. veebruaril 2009 avaldatud välissuhete nõukogu artikli kohaselt arendas al-Shabaab alates 2006. aastast mässulist tegevust Somaalia üleminekuvalitsuse ja selle Etioopia toetajate vastu. Selles teatati, et al-Shabaab tappis 11 Burundi sõdurit, mis on kõige verisem Aafrika Liidu rahuvalvajate vastu suunatud rünnak alates nende lähetamisest, ning et al-Shabaab osales rasketes lahingutes, mille käigus tapeti Mogadishus vähemalt 15 inimest.”


title: Komisjoni rakendusmäärus (EL) nr 1374/2011, 21. detsember 2011 , millega kehtestatakse kindlad impordiväärtused, et määrata kindlaks teatava puu- ja köögivilja hind piiril

text:
               22.12.2011

               ET

               Euroopa Liidu Teataja

               L 341/48

         KOMISJONI RAKENDUSMÄÄRUS (EL) nr 1374/2011,
   21. detsember 2011,
   millega kehtestatakse kindlad impordiväärtused, et määrata kindlaks teatava puu- ja köögivilja hind piiril
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus) (1),
   võttes arvesse komisjoni 7. juuni 2011. aasta rakendusmäärust (EL) nr 543/2011 (millega kehtestatakse nõukogu määruse (EÜ) nr 1234/2007 üksikasjalikud rakenduseeskirjad seoses puu- ja köögiviljasektori ning töödeldud puu- ja köögivilja sektoriga) (2) eriti selle artikli 136 lõiget 1,
   ning arvestades järgmist:
   Rakendusmääruses (EL) nr 543/2011 on sätestatud vastavalt mitmepoolsete kaubandusläbirääkimiste Uruguay vooru tulemustele kriteeriumid, mille alusel kehtestab komisjon kolmandatest riikidest importimisel kõnealuse määruse XVI lisa A osas sätestatud toodete ja ajavahemike kohta kindlad impordiväärtused,
   ON VASTU VÕTNUD KÄESOLEVA MÄÄRUSE:
   Artikkel 1
   Käesoleva määruse lisas määratakse kindlaks rakendusmääruse (EL) nr 543/2011 artikliga 136 ette nähtud kindlad impordiväärtused.
   Artikkel 2
   Käesolev määrus jõustub 22. detsembril 2011.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 21. detsember 2011

            Komisjoni nimel presidendi eest

            põllumajanduse ja maaelu arenduse peadirektor

         José Manuel SILVA RODRÍGUEZ

      (1)  ELT L 299, 16.11.2007, lk 1.

      (2)  ELT L 157, 15.6.2011, lk 1.

      LISA
      Kindlad impordiväärtused, et määrata kindlaks teatava puu- ja köögivilja hind piiril

                  (EUR/100 kg)

                  CN-kood

                  Kolmanda riigi kood (1)

                  Kindel impordiväärtus

                  0702 00 00

                  AL

                  64,0

                  MA

                  68,2

                  TN

                  86,6

                  TR

                  116,2

                  ZZ

                  83,8

                  0707 00 05

                  JO

                  182,1

                  TR

                  112,0

                  ZZ

                  147,1

                  0709 90 70

                  MA

                  37,0

                  TR

                  140,5

                  ZZ

                  88,8

                  0805 10 20

                  AR

                  39,6

                  BR

                  41,5

                  CL

                  30,5

                  MA

                  48,5

                  TR

                  72,8

                  ZA

                  50,5

                  ZZ

                  47,2

                  0805 20 10

                  MA

                  69,0

                  TR

                  79,7

                  ZZ

                  74,4

                  0805 20 30, 0805 20 50, 0805 20 70, 0805 20 90

                  IL

                  76,3

                  MA

                  59,0

                  TR

                  79,7

                  ZZ

                  71,7

                  0805 50 10

                  AR

                  52,9

                  MA

                  50,0

                  TR

                  52,3

                  ZZ

                  51,7

                  0808 10 80

                  CA

                  112,8

                  CN

                  99,1

                  US

                  104,4

                  ZA

                  121,8

                  ZZ

                  109,5

                  0808 20 50

                  CN

                  104,4

                  ZZ

                  104,4

         (1)  Riikide nomenklatuur on sätestatud komisjoni määruses (EÜ) nr 1833/2006 (ELT L 354, 14.12.2006, lk 19). Kood „ZZ” tähistab „muud päritolu”.


title: Komisjoni rakendusmäärus (EL) 2017/1146, 28. juuni 2017, millega kehtestatakse uuesti lõplik dumpinguvastane tollimaks Hiina Rahvavabariigist pärit ja Jinan Meide Castings Co., Ltd toodetud tempermalmist valatud keermestatud toruliitmike suhtes

text:
               29.6.2017

               ET

               Euroopa Liidu Teataja

               L 166/23

         KOMISJONI RAKENDUSMÄÄRUS (EL) 2017/1146,
   28. juuni 2017,
   millega kehtestatakse uuesti lõplik dumpinguvastane tollimaks Hiina Rahvavabariigist pärit ja Jinan Meide Castings Co., Ltd toodetud tempermalmist valatud keermestatud toruliitmike suhtes
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 8. juuni 2016. aasta määrust (EL) 2016/1036 kaitse kohta dumpinguhinnaga impordi eest riikidest, mis ei ole Euroopa Liidu liikmed, (1) eelkõige selle artikli 9 lõiget 4,
   ning arvestades järgmist:
   1.   MENETLUS

               (1)

               Rakendusmäärusega (EL) nr 430/2013 (2) (edaspidi „vaidlustatud määrus“) kehtestas nõukogu lõpliku dumpinguvastase tollimaksu määraga 14,9 % – 57,8 % tempermalmist valatud keermestatud toruliitmike suhtes, mis praegu kuuluvad CN-koodi ex 7307 19 10 (TARICi kood 7307191010) alla ning on pärit Hiina Rahvavabariigist ja Taist. Tollimaksuga ei ole hõlmatud surveliitmike põhidetailid, milles kasutatakse ISO DIN 13 kohast meeterkeeret, ning tempermalmist valatud keermestatud ümmargused kaaneta harukarbid.

      Euroopa Liidu Üldkohtu otsus

               (2)

               12. juunil 2013 esitas koostööd tegev Hiina eksportiv tootja Jinan Meide Castings Co., Ltd. (edaspidi „Jinan Meide“ või „taotluse esitaja“) Euroopa Liidu Üldkohtule (edaspidi „Üldkohus“) taotluse tühistada vaidlustatud määrus selles osas, mis on seotud taotluse esitajaga (3).

               (3)

               30. juunil 2016 teatas Üldkohus oma otsuses, et Jinan Meide kaitseõigusi on rikutud, kui lükati tagasi tema taotlus avaldada normaalväärtuse arvutus, milles kasutatakse võrdlusriigi tootja konfidentsiaalseid andmeid. Jinan Meide sai ainuõigusliku juurdepääsuloa võrdlusriigi tootja konfidentsiaalsetele andmetele. Nimelt leidis Üldkohus, et komisjon tegi vea, kui ta kõnealuse taotluse tagasilükkamiseks toetus vajadusele järgida võrdse kohtlemise põhimõtet. Üldkohus sedastas, et ei saa välistada, et taotluse vastuvõtmise korral oleks uurimise tulemus olnud teistsugune. Seega tühistas Euroopa Kohus vaidlustatud määruse selles osas, millega kehtestati dumpinguvastane tollimaks Jinan Meide Castings Co., Ltd toodetud tempermalmist valatud keermestatud toruliitmike suhtes.

         2.   ÜLDKOHTU OTSUSE RAKENDAMINE

               (4)

               Euroopa Liidu toimimise lepingu artikli 266 kohaselt on liidu institutsioonid kohustatud täitma Üldkohtu 30. juuni 2016. aasta otsust.

               (5)

               Esimese Astme Kohus on kinnitanud kohtuasja T-2/95 (4) (edaspidi „kohtuasi IPS“) otsuses, et kohtuasjade puhul, mille menetlus koosneb mitmest haldustoimingust, ei tähenda ühe etapi tühistamine kogu menetluse tühistamist. Dumpinguvastane menetlus on üks näide sellisest mitmeetapilisest menetlusest. Seega ei tähenda vaidlustatud määruse tühistamine selles osas, mis on seotud ühe poolega, kogu nimetatud määruse vastuvõtmisele eelnenud menetluse tühistamist. Euroopa institutsioonidel on võimalik parandada vaidlustatud määruse tühistamiseni viinud tahke, jättes samal ajal muutmata vaidlustamata osad, mida kohtuotsus ei mõjuta, nagu on otsustatud kohtuasjas C-458/98 P (5).

               (6)

               Tuleb märkida, et peale järelduse, et komisjon eksis, kui tugines vajadusele järgida võrdse kohtlemise põhimõtet ja lükkas tagasi Jinan Meide avalikustamistaotluse, jäävad jõusse kõik ülejäänud vaidlustatud määruses tehtud järeldused, mida ei vaidlustatud selleks ettenähtud tähtaja jooksul, või mis vaidlustati, kuid lükati tagasi Üldkohtu kohtuotsusega või mida ei võetud menetlemisele Üldkohtus ning mis seepärast ei viinud vaidlustatud määruse tühistamiseni.

               (7)

               Üldkohtu 30. juuni 2016. aasta otsuse kohaselt avaldas komisjon teate (6) Hiina Rahvavabariigist pärit tempermalmist valatud keermestatud toruliitmikke käsitleva dumpinguvastase uurimise osalise taasalustamise kohta. Taasalustamine piirdus Üldkohtu otsuse rakendamisega ettevõtja Jinan Meide suhtes.

               (8)

               Komisjon teavitas uurimise osalisest taasalgatamisest ametlikult Jinan Meidet, eksportiva riigi esindajaid ja liidu toomisharu. Huvitatud isikutele anti võimalus teha oma seisukohad kirjalikult teatavaks ja taotleda asja arutamist teates sätestatud tähtaja jooksul.

               (9)

               Pärast esialgsete märkuste saamist võeti ühendust kõikide esialgsest uurimisest teadaolevate teiste huvitatud isikutega ja neile anti võimalus teha oma seisukohad kirjalikult teatavaks ja taotleda ärakuulamist.

               (10)

               Kõikidele huvitatud isikutele, kes seda taotlesid, anti võimalus esitada komisjonile ja/või ärakuulamise eest vastutavale ametnikule oma selgitused.

         2.1.   Huvitatud isikute märkused

               (11)

               Komisjonile laekus arvamusi uurimise erinevate tahkude kohta Jinan Meidelt, teistelt Hiina eksportivatelt tootjatelt, ühelt Tai eksportivalt tootjalt, viielt liidu tootjalt ja kaheksalt sõltumatult importijalt.

         2.1.1.   Märkused taasalustamise kohta

               (12)

               Jinan Meide väitis, et liidu institutsioonide õigusnormi rikkumist, mis viis vaidlustatud määruse tühistamiseni, ei saa heastada ning menetlus tuleks lõpetada ilma dumpinguvastase tollimaksu taaskehtestamiseta Jinan Meide suhtes.

               (13)

               Nagu on eespool põhjenduses (4) selgitatud, näitab Esimese Astme Kohtu otsus IPSi kohtuasjas, et mitmest haldustoimingust koosneva menetluse ühe etapi tühistamine ei tähenda kogu menetluse tühistamist. Kuna liidu institutsioonid on kohustatud järgima Euroopa Kohtu otsuseid, tähendab see ka võimalust parandada vaidlustatud määruse neid tahke, mis viisid selle tühistamiseni, jättes samal ajal muutmata vaidlustamata osad. Seepärast lükati see väide tagasi.

               (14)

               Üks sõltumatu importija väitis, et menetlusõiguslikult ei ole võimalik taasalustada varem lõpetatud uurimist, sest see võib põhjustada olulisi puudusi, nagu näiteks uue teabe teatavaks võtmine pärast asja käsitlemise lõppu, kõikide teiste uurimise all olnud osaliste diskrimineerimine, kuna nende dumpingumarginaalid jäävad erinevaks, kui Jinan Meide dumpingumarginaali muudetakse, ning võidakse rikkuda ELi ja WTO õigust selles osas, et dumpinguvastaseid meetmeid ei tohi kehtestada tagasiulatuvalt.

               (15)

               Veel väitis see importija, et taasalustamine ei olevat lubatud alusmääruse sätete kohaselt.

               (16)

               Sama isik märkis ka, et komisjon ei ole volitatud võtma meetmeid, et rakendada Euroopa Kohtu otsust nõukogu määruse suhtes, kuna komisjon ei olnud kostja kohtuasjas T-424/13. Ta väitis, et komisjon peab taasalustamiseks saama ametliku juhise nõukogult.

               (17)

               Liidetud kohtuasjadest C-283/14 ja C-284/14 (7) ilmneb, et ELi institutsioonid võivad taasalustada dumpinguvastast uurimist, et muuta Euroopa kohtute poolt avastatud eeskirjade eiramisi, isegi kui seda ei ole selgesõnaliselt sätestatud alusmääruses. ELi institutsioonid on kohustatud võtma vajalikke meetmeid rikkumiste heastamiseks. Käesolevas asjas tegi taasavamise uurimise korraldaja – komisjon, et täita kohtu otsust. Käesoleva uurimise taasalustamine toimub õigusliku menetlusega, mis on sätestatud alusmääruses ja mille kohaselt pärast alusmääruse artikli 15 lõikes 3 osutatud kontrollimenetluses toimunud liikmesriikidega konsulteerimist kiidab komisjon heaks taasalustamise. Need väited lükati seetõttu tagasi.

               (18)

               Üks importija väitis, et ei ole selge, millises ulatuses on võimalik taasalustamine vastavalt praeguse alusmääruse sätetele, sest on ilmne, et komisjonil oli kavas uurimist teha nii, nagu see oleks ajaliselt tagasi viidud sellesse aega, kui veel kehtis nõukogu määrus (EÜ) nr 1225/2009 (8).

               (19)

               Taasuurimise suhtes kohaldatav õigus on määrus (EÜ) nr 1225/2009, mis oli materiaalõigus kohtu tühistatud määruse vastuvõtmise ajal. Igal juhul on määrus (EL) 2016/1036 määruse (EÜ) nr 1225/2009 ja selle muudatuste kodifitseerimine. Seepärast lükati see väide tagasi.

               (20)

               Tai eksportiv tootja väitis, et komisjon peab uuesti muudatusteta kehtestama Jinan Meide tollimaksu 40,8 %, kuna Üldkohus ei leidnud mingeid olulisi vigu, üksnes menetlusnormide rikkumise. Samuti väitis ta, et sisulist läbivaatamist saab käsitleda vaid normaalväärtuse arvutamise osas Jinan Meide puhul ja kõik muud vaidlustatud määruse järeldused peaksid jääma kehtima, kuna Üldkohtu otsuses ei teatata, et menetlusnormi rikkumise kõrvaldamine tooks normaalväärtuses arvutamisse Jinan Meide puhul olulisi muudatusi.

               (21)

               Taasalustamise põhjustanud kohtuotsuses asus Üldkohus seisukohale, et ei saa välistada teistsugust uurimistulemust, kui võrdlusriigi tootja oleks heaks kiitnud konfidentsiaalsete andmete avalikustamise. Seepärast tuleb taasalustamisel uurida võimalikku mõju uurimise sisule. Seepärast lükati väide tagasi.

               (22)

               Üks sõltumatu importija väitis, et see, et liidu tootmisharu ei esitanud uurimise taasalustamise kohta märkusi, tähendab väidetavalt seda, et liidu tasandil puudub huvi käesoleva taasalustatud uurimise tegemiseks.

               (23)

               Sellest, et teatud operaator ei ole esitanud märkusi, ei saa per se järeldada midagi uurimise olemuse kohta. Igatahes taotlesid viis liidu tootjat, et Jinan Meide suhtes kehtestataks uuesti dumpinguvastane tollimaks ning registreeritaks tema importi, et oleks võimalik tollimaksu koguda tagasiulatuvalt, et vähendada kahju, mida praegune olukord põhjustab liidu tootjatele. Seepärast lükati väide tagasi.

         2.1.2.   Märkused normaalväärtuse arvutamise kohta

               (24)

               Jinan Meide väitis, et tal peaks olema laiaulatuslik juurdepääs kogu teabele, mida võrdlusriigi tootja on esitanud, ning palju aega märkuste esitamiseks. Kogu selline teave tehti kättesaadavaks Jinan Meidele ja Jinan Meidel oli aega esitada märkusi rohkem, kui on ette nähtud alusmäärusega, sealhulgas toimus mitu ärakuulamist töörühmas ja ärakuulamise eest vastutava ametniku juures. Pärast konfidentsiaalse teabe ja dumpinguarvutuste avalikustamist esitas Jinan Meide oma seisukohti väljaspool ettenähtud tähtaega, kuid neid võeti siiski arvesse.

               (25)

               Jinan Meide väitis, et tavapärase kaubandustegevuse hindamist ei tohiks teha, kuna võrdlusriigi tootja ei suutnud esitada usaldusväärset tootmiskulu samasuguse toote kohta liikide kaupa. Üks importija lisas selle väite toetuseks, et käibe alusel tehtud kulujaotuse puhul eeldatakse, et kõigi tooteliikide kasumimarginaal on ühesugune, mis väidetavalt ei ole usaldusväärne.

               (26)

               Komisjon hindab järjepidevalt tavapärast kaubandustegevust oma uurimistes. Alusmääruse artikli 2 lõikes 5 käsitletakse just selliseid olukordi, millele osutab Jinan Meide, kes väidab, et sobivamate meetodite puudumise korral tuleks valida käibepõhise kulujaotuse meetod. Sellega seoses tuleb märkida, et kulud jaotati käibe alusel ning muud sobivamat meetodit ükski huvitatud isik ei pakkunud. Seega ei muudetud otsust käibepõhise kulujaotuse ja tavapärase kaubandustegevuse hindamise kasutamise kohta.

               (27)

               Jinan Meide nõudis, et sellised tooteliigid, mida müüb võrdlusriigi tootja koguses alla 200 kg, tuleks normaalväärtuse arvutamisel arvestamata jätta, sest selliste tooteliikide hinnad ei ole väidetavalt usaldusväärsed. Jinan Meide nõudis, et esialgse uurimise ajaks ei kehtestataks 5 % esindavuse nõuet juhul, kui normaalväärtus määratakse võrdlusriigis, ja komisjon võttis sel ajal selle nõude vastu. Nõue mitte arvestada selliste tooteliikide müüki, mille müügimaht on alla 200 kg, lükatakse tagasi, sest samasuguse alla 200 kg müügimahuga tooteliikide müügihindasid ei saa lugeda ebausaldusväärseteks, kuna neid kontrolliti ning leiti, et need on sama usaldusväärsed kui muud müügihinnad.

               (28)

               Üks importija toetas Jinan Meidet, väites, et vähenõutavate tooteliikide hinnad on väga kõikuvad. See tähendab, et tooteliikidel võib olla küll väga sarnane kvaliteet ja hinnastruktuur, kuid müügihinnad võivad siiski vägagi erineda. Komisjon tegi aga kindlaks, et võrdlusriigi tootja hindade kõikuvus on suur kõikide tooteliikide puhul ja seda isegi müüduimate toodete osas. Seega ei saa väidet, et hinnad on väga kõikuvad, kasutada vähemüüdavate toodete väljajätmiseks dumpinguarvutusest. Seepärast lükati see väide tagasi.

               (29)

               Jinan Meide väitis ka, et kuna komisjon on võrdlusriigi tootja kulujaotuse teinud käibe põhjal, ei tuleks normaalväärtust koostada, kui samasuguse toote võrreldavaid liike müüdi võrdlusriigis vähem kui 200 kg, ning normaalväärtus tuleks seega määrata selliste muude sarnase toote liikide hindade järgi, mida müüdi suurtes kogustes. Ka see väide lükati tagasi, sest kogukulude jaotuse leidmine käibepõhiselt on kooskõlas alusmääruse artikli 2 lõikega 5 ning Jinan Meide väited ei ole piisavad sellel konkreetsel juhul erineva metoodika kasutamiseks.

         2.1.3.   Märkused normaalväärtuse ja ekspordihinna võrdluse kohta

               (30)

               Jinan Meide esitas väiteid seoses kohandustega, mis tehti võrdlusriigi tootja krediidi- ja pakendamiskulude, kaubandustasandi, pangatasude, riigisiseste vedude, krediitarvete, kaudsete maksude, tehnilise abi, mitmesuguste toorainete kasutamise ja tööviljakuse erinevuse osas.

               (31)

               Komisjon nõustus selle väitega, mis käsitleb riigisisest transporti ja krediidikulusid seoses võrdlusriigi tootja ühe konkreetse kliendiga, ja Jinan Meide dumpinguarvutustes tehti vastavad kohandused.

               (32)

               Mitmesuguste toorainete kasutamise ja tööviljakuse erinevuse osas väitis Jinan Meide, et võrdlusriigi tootja väiksemast tööviljakusest ühe töötaja kohta ja erinevate toorainete kasutamisest tuleneb võrdlusriigi tootja kulude mõõduka suurenemine Jinan Meide kuludega võrreldes. Tuleb märkida, et kuigi eri äriühingute tootlikkuses ja tööviljakuses võib olla erinevusi, on dumpinguarvutuse juhtpõhimõte ikkagi tagada ekspordihindade ja normaalväärtuse võrreldavus, mille puhul ei eeldata, et võrdlusriigi tootja ja mitteturumajandusliku riigi eksportija asjaolud oleksid täpselt ühesugused. Kohanduste tegemine on põhjendatud ainult erinevuste puhul tegurites, mis mõjutavad võrdlusriigi tootja ning mitteturumajandusliku riigi eksportija hindu ja hindade võrreldavust.

               (33)

               Muude väidete osas leiti, et kohapeal kogutud tõendid, mis on esitatud failis, neid väiteid ei kinnita ja seega need lükati tagasi.

         2.2.   Muud asjaomased küsimused

               (34)

               Jinan Meide lõplike järelduste avalikustamise ettevalmistamisel märkas komisjon Jinan Meide dumpingu arvutuses tehnilist viga kaudsete kulude kohanduses. Vastupidiselt sellele, mida komisjon on sätestanud ajutises (9) ja lõplikus (10) määruses, ei tehtud tehnilise vea tõttu kaudsete maksude kohandust lõpliku järelduste teatavaks tegemisel Jinan Meidele, kuid seda tehti ajutises etapis. Hea halduse huvides see viga parandati.

         2.3.   Järelduste teatavaks tegemine

               (35)

               12. aprillil 2017 teavitas komisjon kõiki huvitatud isikuid eespool esitatud uurimistulemustest, mille põhjal komisjon kavatses teha ettepaneku taaskehtestada dumpinguvastane tollimaks Jinan Meide toodetud tempermalmist valatud keermestatud toruliitmike (välja arvatud surveliitmike põhidetailid, milles kasutatakse ISO DIN 13 kohaseid meeterkeermeid, ning tempermalmist valatud keermestatud ümmargused kaaneta harukarbid) suhtes ajutises uurimises kogutud ja esitatud andmete põhjal.

               (36)

               Jinan Meide ja kolm sõltumatut importijat väitsid, et komisjon ei saa teha tehnilise vea parandust (kaudsete maksude korrigeerimine komisjoni dumpingumarginaali arvutuses), kuna tehniline viga ei ole seotud Üldkohtu otsuse täitmisega. Jinan Meide taotles ka ärakuulamist ärakuulamise eest vastutava ametniku juures ja see talle võimaldati. Kaks sõltumatut importijat väitsid, et komisjonil ei ole õigust seada eksportivat tootjat halvemasse olukorda, kui see esialgu oli.

               (37)

               Jinan Meide kordas oma väidet, et komisjon peaks käsitlema selliseid tooteliike, mille puhul võrdlusriigi müügimaht on alla 200 kg, peaaegu kokkusobivatena või mittekokkusobivatena, ning komisjon ei saa tugineda ebausaldusväärsetele kuludele, jättes normaalväärtuse määramisel müügi arvestamata.

               (38)

               Jinan Meide vaidlustas komisjoni otsuse lükata tagasi tema väited kohanduste kohta seoses kaubandustasandi, pakendamis-, krediidi- ja siseriikliku kindlustamise kuludega ning tooraine ja tööviljakuse erinevusega.

               (39)

               Jinan Meide väitis, et tema suhtes ei tuleks tollimaksu kehtestada, kuna kõnealuses asjas on aset leidnud väidetav menetluslik rikkumine ja muud reeglite rikkumised. Seoses sellega väitis äriühing, et viga 23. detsembri 2016. aasta järelduste avalikustamisel tõstatab küsimuse, kas komisjon avalikustas esialgse uurimise lõppetapis tehtud arvutuse konfidentsiaalse versiooni, ja miks ei selgitatud väidetavat erinevust võrreldes esialgses uurimises tehtud arvutusega. Lisaks väitis ta, et komisjon keeldus avalikustamast teatavaid tahke vaatamata Jinan Meide korduvatele palvetele. Samuti väitis ta, et kohtuasjas T-424/13 esitatud väited, kuigi Üldkohus neid ei käsitlenud, jäävad kehtima ning mõjutavad meetmeid ka siis, kui need uuesti kehtestataks.

               (40)

               Komisjon teatab, et Jinan Meide lõplike järelduste avalikustamise ettevalmistamisel märkas komisjon Jinan Meide dumpingu arvutuses tehnilist viga kaudsete kulude kohanduses. Hea halduse huvides tegi komisjon sel etapil ettepaneku viga parandada ja avalikustas nõuetekohaselt ettepaneku kõikidele huvitatud isikutele.

               (41)

               Olles kaalunud kõiki teatatud asjaolusid, otsustas komisjon kiita heaks Jinan Meide nõude ja ei parandanud viga. Komisjon, võttes teatavaks ärakuulamise eest vastutava ametniku seisukoha, otsustas, et ei ole üldist keeldu kaubanduslike kaitsemeetmete asja uuesti avamisel reformatio in peius, mille all mõeldakse seda, et kaubandusliku kaitse asjade taasavamise subjektiks olev huvitatud isik võiks sattuda halvemasse olukorda, kui enne taasavamist. Komisjon jõudis aga järeldusele, et selles konkreetses juhtumis peaks taasavamine piirduma võrdlusriigi andmete avaldamisega, huvitatud isikute märkuste vastuvõtmisega ja vajaduse korral tollimaksumäära ülevaatamisega. Kuna arvutusviga seoses ekspordimüügi käibemaksu hüvitamisega, täpsemalt käibemaksu tagastamise määraga, ei ole seotud võrdlusriigi tootjalt saadud andmetega, jääb see parandus taasalustatud uurimise ulatusest väljapoole.

               (42)

               Komisjon saatis 29. mail 2017 täiendava avalikustamise dokumendi, millega teavitatakse huvitatud isikuid komisjoni otsusest mitte parandada tehnilist viga, millele on osutatud põhjenduses 34. Komisjon sai märkusi ainult ühelt importijalt, kes kordas, et kuna importijatele avalikustamine on piiratud, ei ole tal võimalik esitada märkusi kohanduste kohta. Seega kuna vastuväiteid ei ole, kinnitatakse järeldused kohanduste kohta.

               (43)

               Seoses tooteliikidega, mille müügimaht on väiksem kui 200 kg, osutab Jinan Meide viidatud kohtujuristi arvamusele Goldstari kohtuasjas: (11)„et hinnad oleksid siseriiklikul turul võrreldavad, peab siseriiklikul turul olema piisavalt suur müügimaht, sest hinnad võivad müügikohtade lõikes erineda“. „Ka võivad hinnad ühe vaatlusperioodi jooksul kõikuda“, ning „esindavuse tagamiseks tuleb kaalutud keskmine määrata teatava minimaalse arvu müügijuhtude järgi“.

               (44)

               Sellega seoses märgitakse, et kohtujurist jätkas oma arvamust järgmises lõigus: „see ei tähenda aga seda, et ühenduse institutsioonid peaksid lisaks eespool nimetatud suhtelisele künnisele 5 %, mis arvutatakse välja iga mudeli jaoks, millest allpool tuleks müük jätta arvesse võtmata, veel kohaldama absoluutset künnist. Ei ole mõtet kehtestada üldist absoluutset miinimumkünnist, sest absoluutne künnis on liiga tugevas sõltuvuses toote laadist.“ Seega kohtujuristi arvamus kinnitab, et tõepoolest ei ole vaja kohaldada absoluutset miinimumkünnist, nagu nt 200 kg, mida nõuab Jinan Meide.

               (45)

               Hindade kõikumisega seoses (28) märgitakse, et see puudutab kõiki tooteliike, mitte üksnes neid, mida müüakse alla 200 kg.

               (46)

               Üks sõltumatu importija toetas Jinan Meide väidet väikese käibega toodete esindavusest ja kordas sellel teemal esitatud märkusi. Ta esitas üldise väite, et komisjoni seisukoht on vastuolus turu üldise kogemusega. Komisjoni väide põhineb võrdlusriigi tootjalt saadud andmetel. Kuna selle väite kohta ei esitatud lisaselgitusi, lükatakse see väide tagasi, võttes arvesse põhjendusi (28)–(42) ja neile järgnevaid põhjendusi.

               (47)

               Ebausaldusväärsete kulude kohta esitas Jinan Meide väite, et komisjon tugineb esialgsetele kuluandmetele, kuigi komisjon oli väidetavalt esialgu seisukohal, et need andmed ei vasta standarditele. Uurimisel tuvastatud asjaolud ei kinnitanud seda väidet. Nimelt ei ole komisjon olnud seisukohal, et esialgne andmekogum ei vasta standarditele. Sellistel asjaoludel ei ole seega asjakohane jätta, nagu nõudis Jinan Meide, võrdlusriigi tootja kulud täiesti arvesse võtmata.

               (48)

               Üks sõltumatu importija kordas oma väidet, et käibe alusel tehtud kulujaotuse puhul eeldatakse, et kõigi tooteliikide puhul on kasumimarginaal ühesugune, mis väidetavalt ei ole turuloogikaga kooskõlas. Seda väidet täpsemalt ei põhjendatud. Nagu on märgitud põhjenduses (26), tuleks vastavalt alusmäärusele sobivamate meetodite puudumise korral eelistada käibepõhist kulujaotust. Sellega seoses tuleb märkida, et kulud jaotati käibe alusel ning muud sobivamat meetodit ükski huvitatud isik ei pakkunud. Seepärast lükatakse see väide tagasi.

               (49)

               Kaubandustasandi kohanduste osas kordas Jinan Meide oma väidet, et selleks, et teha kindlaks, kas kaubandustasandit puudutav kohandus on õigustatud, on piisav leida tarbijate eri kategooriate puhul keskmiste müügihindade vahe. Alusmääruse artikli 2 lõike 10 punkti d alapunkti i kohaselt on nõutav, et „müüja funktsioonides ja hindades oleksid järjekindlad ja ilmsed erinevused eri kaubandustasandite puhul.“ Seega ei ole lihtsalt keskmiste hindade võrdlus piisav selleks, et teha kindlaks järjekindlaid ja ilmseid erinevusi. Vastupidi, toimiku andmete analüüs näitab, et kõikides hinnavahemikes leidub kõiki tarbijate liike.

               (50)

               Üks sõltumatu importija väitis, et komisjon peaks tegema kaubandustasandi kohanduse, kuid andmetele juurdepääsu puudumise tõttu ta oma väidet rohkem ei saanud täiendada. Lisaks sellele väitis ta, et ta ei saa rohkem kommenteerida, kuna tal ei ole juurdepääsu dumpingumarginaali arvutusele. Sellega seoses teatab komisjon, et komisjonil on kohustus kaitsta konfidentsiaalset teavet, mida ta on saanud huvitatud isikutelt. Seevastu mittekonfidentsiaalsed andmed on kättesaadavad huvitatud isikutele ja neil palutakse esitada märkusi. Komisjon märgib, et nagu ilmneb põhjenduses (49), selgub toimiku andmetest, et käesoleval juhul ei ole järjepidevaid ja selgepiirilisi erinevusi eri liiki tarbijate lõikes. Seetõttu kaubandustasandi kohandus ei oleks asjakohane.

               (51)

               Krediidikulude osas arvati müügidokumente käsitleva teabe alusel teatav krediidikulusumma maha nii ekspordihinnast kui ka normaalväärtusest Jinan Meide väitis, et krediidikulude osas tuleks normaalväärtuse puhul aluseks võtta arve kuupäeva ja makse kuupäeva vaheliste päevade tegelik arv, kuna komisjon väidetavalt arvas ekspordimüügiga seotud krediidikulusumma maha isegi siis, kui müügidokumentides ei olnud makse tähtaega sätestatud. Uurimistoimiku tõendid kõnealust väidet ei toetanud. Ka Jinan Meide ei esitanud mingeid tõendeid oma väite toetuseks. Lisaks sellele tehti nii normaalväärtuse kui ka ekspordihinna osas kindlaks, et tegelik makse toimus sageli pärast müügidokumentides esitatud maksetähtaega. Krediidikulude määra arvutamine tegeliku maksekuupäeva järgi normaalväärtuse puhul ja müügidokumentides esitatud andmete järgi ekspordihinna osas ei annaks seega õiget võrdlustulemust. Seetõttu jääb komisjon kindlaks oma käsitlusele määrata krediidikulumäär müügidokumentide andmete alusel nii normaalväärtuse kui ka ekspordihinna osas.

               (52)

               Seoses pakendamiskuludega kordas Jinan Meide väidet, et pakendamiskulude jaotus on väär, mistõttu on saadud pakendamiskulude summa ebamõistlikult väike. Kuid rohkem ta oma väidet siiski ei põhjendanud, ka mitte seda, mille poolest on tulemusena saadud summa ebamõistlikult väike. Seetõttu jääb komisjon oma seisukohale pakendamiskulude osas.

               (53)

               Komisjon lükkab tagasi Jinan Meide väited menetlusnormide rikkumise ning muude rikkumiste kohta kõnealuses menetluses. Komisjon järgis kõiki põhimõtteid ja menetluse etappe. Komisjon taasalustas uurimise, tegi võrdlusriigi andmed kättesaadavaks, nagu nõutav Üldkohtu otsuse täitmiseks ning vaatas Jinan Meide tollimaksumäära üle. Uurimise kõigis etappides anti huvitatud isikutele võimalus esitada oma märkused ning olla ära kuulatud ärakuulamisel. Tegelikult on kogu menetluse jooksul komisjon toiminud läbipaistvalt ja innukalt ning korraldanud koosolekuid Jinan Meide taotlusel, et esitada selgitusi ja võimaldada ärakuulamist. Komisjon selgitas tehnilist probleemi, mis on seotud vigase Exceli failiga koos arvutustega, mis põhjustas Jinan Meidele osutatud ebakõlad. See viga, mis ei mõjutanud kuidagi dumpingumarginaali, sai kiiresti heastatud. Komisjon avalikustas Jinan Meidele kogu konfidentsiaalse teabe, sealhulgas toimiku konfidentsiaalsete andmetega, mida kasutati 2013. aastal dumpingumarginaali arvutamiseks. Jinan Meide väited rikkumiste kohta, mis ta esitas enne kohtuasja menetlemist Üldkohtus, kuid mida Üldkohtu otsuses ei käsitleta, lükkab komisjon tagasi. Komisjon on täitnud oma kohustuse täita kohtuotsus ja lahendanud Üldkohtu osutatud rikkumised. Seega ei näe komisjon, milles seisneb menetluslik rikkumine, millele Jinan Meide osutab, ja kinnitab, et on järginud kõiki põhimõtteid ja menetlusnõudeid, millega on võimaldanud Jinan Meide (ja teistel huvitatud isikutel) kasutada oma menetluslikke õigusi kogu uurimise ajal.

               (54)

               Jinan Meide kordas oma väiteid erinevuse tööjõu tootlikkuses ja tooraine kasutamises, esitamata täiendavaid asjaolusid või tõendeid selle kohta. Seda seisukohta toetas üks sõltumatu importija. Neid väiteid on käsitletud põhjenduses (32).

               (55)

               Üks sõltumatu importija kordas väidet, et taasalustamine ise ei ole kooskõlas alusmääruse sätetega. Nagu on kirjas põhjenduses (17), ilmneb liidetud kohtuasjadest C-283/14 ja C-284/14, (12) et ELi institutsioonid võivad taasalustada dumpinguvastast uurimist, et lahendada Euroopa kohtute poolt avastatud eeskirjade eiramisi, isegi kui seda ei ole selgesõnaliselt sätestatud alusmääruses. Liidu institutsioonid on kohustatud võtma vajalikke meetmeid rikkumiste heastamiseks. Seepärast lükati see väide tagasi.

               (56)

               Teine sõltumatu importija märkis, et dumpinguvastastel tollimaksudel on negatiivne mõju (seoses mõjuga kasumlikkusele, käibele ning seoses uute turutingimuste loomisega, st tekivad uued hinnad, leitakse uued tarnijad). Nagu on sätestatud põhjenduses (41) piirdutakse käesolevas taasalustamises Üldkohtu otsuse täitmisega Jinan Meide suhtes, eelkõige sel viisil, et Jinan Meidele avaldatakse võrdlusriigi tootja konfidentsiaalsed andmed. Seepärast lükati see väide tagasi.

               (57)

               Üks sõltumatu importija väitis, et tollimaksu muutuse (väidetav suurenemine) tõttu on vaja uuesti hinnata tollimaksu mõju importijatele ja kasutajatele. Nagu on märgitud põhjenduses (41), ei teinud komisjon menetlust käibemaksu hüvitamise tehnilise vea tõttu, sest leiti, et see ei kuulu taasalustatud uurimise vaatlusalasse. Seepärast lükati see väide tagasi.

               (58)

               Sama isik väitis veel, et komisjon peaks tegema vahepealse läbivaatamise, sest esialgsest uurimisperioodist on möödunud juba rohkem kui viis aastat. Taasalustamise ulatus on selgelt määratletud taasalustamisteatises (13). Taasalustamine ja vahepealne läbivaatamine on eri eesmärkidega meetmed. See tähendab, et käesoleva taasalustamise eesmärk on täita Üldkohtu otsus Jinan Meide suhtes. Vahepealne läbivaatamine seevastu on vahend, mille kohta on selgelt määratletud õiguslikud tingimused, seda kasutatakse eelkõige selleks, et vaadata üle kehtivad meetmed püsiva iseloomuga muutunud asjaolude tõttu. Seepärast lükati see väide tagasi.

               (59)

               Üks isik väitis, et komisjon oleks pidanud analüüsima kohtumenetluses esitatud väiteid ja seda isegi sel juhul, kui neid kohus ei käsitlenud, et sellega vältida edasisi vaidlusi. Komisjon märgib, et käesolevas taasalustamises piirdutakse Üldkohtu otsuse täitmisega Jinan Meide suhtes, eelkõige sel viisil, et Jinan Meidele avaldatakse võrdlusriigi tootja konfidentsiaalsed andmed. Seepärast lükati see väide tagasi.

         2.4.   Kokkuvõte

               (60)

               Kaalutud keskmise ekspordihinna võrdlemisel uuesti arvutatud kaalutud keskmise normaalväärtusega tooteliikide kaupa ja tehasest hankimise tasandil ilmnes dumpingu olemasolu. Kindlakstehtud dumpingumarginaal väljendatuna protsendimäärana CIF-impordihinnast ühenduse piiril ilma tollimakse tasumata oli 39,2 %.

               (61)

               Komisjon võttis arvesse osaliste märkusi ja tegi järelduse, et Üldkohtu otsuse täitmiseks tuleks Jinan Meidele uuesti teatavaks teha 15. märtsil 2013. aastal avaldatud lõplikud järeldused koos täiendava teabega selle kohta, kuidas on arvutatud normaalväärtus võrdlusriigi tootja konfidentsiaalsete andmete alusel. Pärast taasavalikustamist sai komisjon Jinan Meidelt ja teistelt huvitatud isikutelt märkusi ja kaalus neid. Selle hinnangu ja põhjendustes 40–58 esitatud kaalutluste põhjal pidas komisjon kohaseks taaskehtestada dumpinguvastane tollimaks Hiina Rahvavabariigist pärit ja Jinan Meide toodetud tempermalmist valatud keermestatud toruliitmike (välja arvatud surveliitmike põhidetailid, milles kasutatakse ISO DIN 13 kohaseid meeterkeermeid, ning tempermalmist valatud keermestatud ümmargused kaaneta harukarbid) suhtes.

         3.   REGISTREERIMISTAOTLUS

               (62)

               Liidu tootmisharu nõudis oma viie endiselt aktiivse tootja kaudu, et olukord, mis on tekkinud pärast dumpinguvastase tollimaksu tühistamist, nõuab Jinan Meide impordi registreerimist. Pärast lõplike järelduste teatavaks tegemist esitati see taotlus uuesti.

               (63)

               Alusmääruse artikli 9 lõike 5 kohaselt on registreerimise ainus eesmärk võimaldada tagasiulatuvalt sisse nõuda tollimaksu. Käesoleval juhul ei ole aga tollimaksude tagasiulatuva sissenõudmise tingimused täidetud. Impordi registreerimine ei ole seega põhjendatud.

         4.   KOKKUVÕTE

               (64)

               Ülalöeldut arvestades on komisjon seisukohal, et on asjakohane uuesti kehtestada lõplik dumpinguvastane tollimaks 39,2 % Hiina Rahvavabariigist pärit ja Jinan Meide toodetud praegu CN-koodi ex 7307 19 10 (TARICi kood 7307191010) alla kuuluvate tempermalmist valatud keermestatud toruliitmike (välja arvatud surveliitmike põhidetailid, milles kasutatakse ISO DIN 13 kohaseid meeterkeermeid, ning tempermalmist valatud keermestatud ümmargused kaaneta harukarbid) impordi suhtes.

      Meetmete kestus

               (65)

               Käesolev menetlus ei mõjuta kuupäeva, millal vaidlustatud määrusega kehtestatud meetmed kaotavad kehtivuse alusmääruse artikli 11 lõike 2 alusel.

               (66)

               Määruse (EL) 2016/1036 artikli 15 lõike 1 alusel loodud komitee ei esitanud arvamust,

         ON VASTU VÕTNUD KÄESOLEVA MÄÄRUSE:
   Artikkel 1
   1.   Käesolevaga kehtestatakse lõplik dumpinguvastane tollimaks Hiina Rahvavabariigist pärit ja Jinan Meide toodetud (TARICi lisakood B336) ning praegu CN-koodi ex 7307 19 10 (TARICi kood 7307191010) alla kuuluvate tempermalmist valatud keermestatud toruliitmike (välja arvatud surveliitmike põhidetailid, milles kasutatakse ISO DIN 13 kohaseid meeterkeermeid, ning tempermalmist valatud keermestatud ümmargused kaaneta harukarbid) impordi suhtes.
   2.   Lõpliku dumpinguvastase tollimaksu määr, mida kohaldatakse vaba netohinna suhtes liidu piiril enne tollimaksu sissenõudmist, on 39,2 %.
   3.   Kui ei ole sätestatud teisiti, kohaldatakse kehtivaid tollimaksusätteid.
   Artikkel 2
   Käesolev määrus jõustub järgmisel päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 28. juuni 2017

            Komisjoni nimel

            president

         Jean-Claude JUNCKER

      (1)  ELT L 176, 30.6.2016, lk 21.

      (2)  Nõukogu 13. mai 2013. aasta määrus (EL) nr 430/2013, millega kehtestatakse lõplik dumpinguvastane tollimaks Hiina Rahvavabariigist ja Taist pärit tempermalmist valatud keermestatud toruliitmike impordi suhtes, nõutakse lõplikult sisse sellise impordi suhtes kehtestatud ajutine tollimaks ning lõpetatakse menetlus Indoneesia suhtes (ELT L 129, 13.5.2013, lk 1).

      (3)  Kohtuasi T-424/13 Jinan Meide Castings Co Ltd nõukogu vastu.

      (4)  Kohtuasi T-2/95: Industrie des poudres sphériques (IPS) nõukogu vastu, EKL 1998, lk II-3939.

      (5)  Kohtuasi C-458/98 P Industrie des poudres sphériques (IPS) nõukogu vastu, EKL 2000, lk I-08147.

      (6)  ELT C 398, 28.10.2016, lk 57.

      (7)  28. jaanuari 2016. aasta otsus liidetud kohtuasjades C-283/14 ja C-284/14: Grünwald Logistik Service GmbH, punkt 52.

      (8)  Nõukogu 30. novembri 2009. aasta määrus (EÜ) nr 1225/2009 kaitse kohta dumpinguhinnaga impordi eest riikidest, mis ei ole Euroopa Ühenduse liikmed (ELT L 343, 22.12.2009, lk 51).

      (9)  Komisjoni 14. novembri 2012. aasta määrus (EL) nr 1071/2012, millega kehtestatakse ajutine dumpinguvastane tollimaks Hiina Rahvavabariigist ja Taist pärit tempermalmist valatud keermestatud toruliitmike impordi suhtes (ELT L 318, 15.11.2012, lk 10), põhjendus 67.

      (10)  Vt põhjendus 19, millega kinnitatakse ajutise määruse põhjendus 67.

      (11)  Kohtujuristi ettepanek kohtuasjas C-105/90Goldstar Co. Ltd Euroopa Ühenduste Nõukogu vastu, lk I-704, punkt 11.

      (12)  28. jaanuari 2016. aasta otsus liidetud kohtuasjades C-283/14 ja C-284/14: Grünwald Logistik Service GmbH,ECLI:EU:C:2016:57, punkt 52.

      (13)  ELT C 398, 28.10.2016, lk 57.


title: Komisjoni rakendusmäärus (EL) nr 1128/2014, 21. oktoober 2014 , millega muudetakse määrust (EÜ) nr 1484/95 kodulinnuliha- ja munasektori ning ovoalbumiini tüüpiliste hindade kindlaksmääramise osas

text:
               24.10.2014

               ET

               Euroopa Liidu Teataja

               L 305/100

         KOMISJONI RAKENDUSMÄÄRUS (EL) nr 1128/2014,
   21. oktoober 2014,
   millega muudetakse määrust (EÜ) nr 1484/95 kodulinnuliha- ja munasektori ning ovoalbumiini tüüpiliste hindade kindlaksmääramise osas
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artikli 183 punkti b,
   võttes arvesse Euroopa Parlamendi ja nõukogu 16. aprilli 2014. aasta määrust (EL) nr 510/2014, millega nähakse ette põllumajandustoodete töötlemisel saadud teatavate toodetega kauplemise kord ning tunnistatakse kehtetuks nõukogu määrused (EÜ) nr 1216/2009 ja (EÜ) nr 614/2009, (2) eriti selle artikli 5 lõike 6 punkti a,
   ning arvestades järgmist:

               (1)

               Komisjoni määruses (EÜ) nr 1484/95 (3) on sätestatud täiendava imporditollimaksu süsteemi rakendamise üksikasjalikud eeskirjad ning on kinnitatud kodulinnuliha- ja munasektori ning ovoalbumiini tüüpilised hinnad.

               (2)

               Kodulinnuliha- ja munasektori ning ovoalbumiini impordihindade määramise aluseks oleva teabe korrapärase kontrollimise tulemusel tuleks muuta teatavate toodete tüüpilisi impordihindu, võttes arvesse päritolule vastavaid hinnaerinevusi.

               (3)

               Seetõttu tuleks määrust (EÜ) nr 1484/95 vastavalt muuta.

               (4)

               Selleks et kõnealust meedet saaks kohaldada võimalikult kiiresti pärast ajakohastatud andmete kättesaadavaks tegemist, peaks käesolev määrus jõustuma selle avaldamise päeval,

         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 1484/95 I lisa asendatakse käesoleva määruse lisas esitatud tekstiga.
   Artikkel 2
   Käeolev määrus jõustub selle Euroopa Liidu Teatajas avaldamise päeval.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 21. oktoober 2014

            Komisjoni nimel

            presidendi eest

            põllumajanduse ja maaelu arengu peadirektoraadi peadirektor

         Jerzy PLEWA

      (1)  ELT L 347, 20.12.2013, lk 671.

      (2)  ELT L 150, 20.5.2014, lk 1.

      (3)  Komisjoni määrus (EÜ) nr 1484/95, 28. juuni 1995, millega sätestatakse täiendavate imporditollimaksude süsteemi üksikasjalikud rakenduseeskirjad ja määratakse kindlaks kodulinnuliha- ja munasektori ning ovoalbumiini kohta täiendavad imporditollimaksud ning tunnistatakse kehtetuks määrus (EÜ) nr 163/67/EMÜ (EÜT L 145, 29.6.1995, lk 47).

      LISA

            „I LISA

                        CN-kood

                        Toote kirjeldus

                        Tüüpiline hind
                        (eurot/100 kg)

                        Artiklis 3 osutatud tagatis
                        (eurot/100 kg)

                        Päritolu (1)

                        0207 12 10

                        Külmutatud rümbad, nn 70 % kanad

                        132,6

                        0

                        AR

                        0207 12 90

                        Külmutatud rümbad, nn 65 % kanad

                        138,8

                        0

                        AR

                        149,3

                        0

                        BR

                        0207 14 10

                        Kana ja kuke (liigist Gallus domesticus) külmutatud tükid, kondita

                        303,3

                        0

                        AR

                        222,6

                        23

                        BR

                        335,3

                        0

                        CL

                        270,9

                        9

                        TH

                        0207 14 50

                        Kana ja kuke (liigist Gallus domesticus) rinnatükid, külmutatud

                        198,7

                        4

                        BR

                        0207 14 60

                        Kana ja kuke (liigist Gallus domesticus) koivad, külmutatud

                        123,6

                        6

                        BR

                        0207 27 10

                        Kalkuni külmutatud tükid, kondita

                        356,6

                        0

                        BR

                        305,2

                        0

                        CL

                        1602 32 11

                        Kuumtöötlemata tooted kanast ja kukest (liigist Gallus domesticus)

                        259,6

                        8

                        BR

         (1)  Riikide nomenklatuur on sätestatud komisjoni 27. novembri 2012. aasta määruses (EL) nr 1106/2012, millega rakendatakse Euroopa Parlamendi ja nõukogu määrust (EÜ) nr 471/2009 (mis käsitleb ühenduse statistikat väliskaubanduse kohta kolmandate riikidega) seoses riikide ja territooriumide nomenklatuuri ajakohastamisega (ELT L 328, 28.11.2012, lk 7). Kood „ZZ” tähistab „muud päritolu”.”